text:
NKHANI YAKULONGOSORA UMOYO WA MUNTHU
Yehova Wanitumbika Chomene
NKHABABIKA mu 1927, mu tawuni yichoko ya Wakaw ku Saskatchewan, Canada. Kukwithu tikaŵako ŵana 7, ŵanyamata ŵanayi na ŵasungwana ŵatatu. Ntheura nkhazgoŵera kukhala na ŵanthu.
Mbumba yakwithu yikakhwaskika na suzgo likuru la vyachuma ilo likaŵako mu ma 1930. Ndipouli, chakurya pera tikaŵanga nacho. Tikaŵa na nkhuku kweniso ng’ombe ya mkaka. Ivi vikatovwiranga kuti nyengo zose tiŵenge na masumbi, mkaka, kirimu, chizi, na sitoku. Tikavwirananga kupwelelera viŵeto na ntchito zinyake za pa nyumba.
Nkhukumbukira vinthu vinandi ivyo vikanikondweskanga, nga nkhununkhira kwa maapulo. Adada ŵakatiguliranga maapulo para ŵakuwerako ku tawuni. Zuŵa lililose tikakondwanga kurya maapulo ghakunowa chomene.
MBUMBA YITHU YIKAMANYA UNENESKO
Ŵapapi ŵane ŵakamba kusambira unenesko apo nkhaŵa na vyaka 6. Kasi ŵakamba wuli? Johnny, uyo wakaŵa mwana wakwamba, wakafwa pakati pajumpha mazuŵa ghachoko waka kufuma apo wababikira. Adada na amama ŵakafumba wasembe kuti ŵamanye uko kuli Johnny. Wasembe uyu wakaŵazgora kuti mwana winu wandalute kuchanya chifukwa wakaŵa wambura kubatizika. Iyo wakati wali ku Limbo. Ŵakatolika ŵakusambizga kuti ‘Limbo’ ni malo agho mizimu ya ŵanthu ŵawemi na ya ŵana ŵambura kubatizika yikulindilira. Kasi muŵenge imwe mphanyi mukajipulika wuli? Adada na amama ŵakakhuŵara chomene na ivyo wasembe uyu wakaŵaphalira ndipo ŵakaleka kuyowoya nayo. Kweni nipera, ŵakakhumbanga kumanya uko kuli Johnny.
Zuŵa linyake, amama ŵakasanga kabuku ka Chingelezi ka Ŵakaboni ŵa Yehova ako kali na nkhani yakuti, kasi ŵakufwa ŵali nkhu? Ŵakati ŵaŵazga, kakaŵakondweska chomene. Amama ŵakakondwa apo ŵakaphaliranga adada vya kabuku aka, ŵakati: “Sono namanya uko kuli Johnny! Wali mu tulo kweni zuŵa linyake wazamuwuka.” Adada nawo ŵakaŵazga kabuku aka. Adada na amama ŵakapembuzgika chomene kumanya kuti Baibolo likusambizga kuti ŵakufwa ŵali mu tulo ndipo ŵazamuwuka.—Muph. 9:5, 10; Mil. 24:15.
Ivyo ŵapapi ŵithu ŵakasambira mu kabuku aka vikasintha umoyo withu, tose tikakhozgeka kweniso tikaŵa ŵachimwemwe. Iwo ŵakamba kusambira Baibolo na Ŵakaboni ŵa Yehova na kuluta ku maungano. Ŵanthu ŵanandi mu mpingo uwo ŵakawunganangako ŵakaŵa ŵa ku Ukraine. Mwaluŵiro, amama na adada nawo ŵakamba kupharazga.
Pamanyuma, mbumba yithu yikasamira ku Columbia ndipo ŵabali na ŵadumbu ŵakatipokelera makora. Vikaninozgeranga chomene para tikunozgekera Sambiro la Gongwe la Mulinda. Tose mu mbumba yithu tikatemwanga chomene Yehova na ivyo tikasambiranga mu Baibolo. Yehova wakatitumbika ndipo umoyo withu ukasintha chomene.
Taŵana tikasuzgikanga kuphalira ŵanthu ivyo tikagomezganga. Kweni mwezi uliwose, ine na munung’una wane Eva, tikanozgekeranga umo tingapharazgira ndipo kanandi pa Ungano wa Uteŵeti tikachitanga viyezgelero vya umo tingapharazgira. Ivi vikatovwira kuti tileke kuchita soni para tikuphalira ŵanthu ivyo Baibolo likuyowoya. Nkhuwonga chomene kuti tikasambizgika umo tingapharazgira makora.
Apo tikaŵa ŵana, tikakondwanga chomene para ku nyumba kwithu kwiza ŵateŵeti ŵanyengozose. Mwachiyelezgero, para mulaŵiliri wa dera Jack Nathan wakuchezgera mpingo withu wakagonanga ku nyumba kwithu. * Pa nyengo iyi, wakatiphaliranga nkhani zakukondweska ndipo wakatichiskanga kuteŵetera Yehova mwakugomezgeka.
Apo nkhaŵa mwana, nkhakhumbanga kuteŵetera Yehova nga ni Mubali Nathan. Pamanyuma, nkhamanya kuti chiyelezgero cha Mubali Nathan chikanovwira kunozgekera uteŵeti wanyengozose. Apo nkhaŵa na vyaka 15, nkhaŵikapo mtima kuteŵetera Yehova. Mu 1942, nkhabatizika pamoza na Eva.
CHIPULIKANO CHITHU CHIKAYEZGEKA
Mu nyengo ya Nkhondo Yachiŵiri ya pa charu chose, msambizgi munyake mwanakazi, zina lake Scott, wakalekeska sukulu ŵanung’una ŵane ŵaŵiri na mudumbu wane. Wakaŵalekeska chifukwa chakuti ŵakakana kusindamira ndembera ya charu. Pamanyuma, msambizgi uyu wakaphalira msambizgi wane kuti nayo wanilekeske sukulu. Kweni msambizgi wane wakamuzgora kuti: “Charu cha Canada chikupeleka wanangwa ku ŵanthu wakulondezga ivyo ŵakugomezga.” Nangauli Scott wakachichizga msambizgi wane kuti wanilekeske sukulu, kweni msambizgi wane wakakana na kumuphalira kuti: “Nakana, nimulekeskenge chara.”
Scott wakati: “Kukana cha! Namuphara usange ukukana kumulekeska sukulu Melita.” Msambizgi wane wakaphalira ŵapapi ŵane kuti wanilekeskenge sukulu kuti ntchito yake yileke kumara, kweni vikamukondweska yayi. Ntheura tikasanga waka mabuku ndipo tikaŵazganga ku nyumba. Pamanyuma, tikasamira ku chigaŵa chinyake icho chikaŵa pa mtunda wa makilomita 32, uko ŵakatizomerezga sukulu.
Pa nyengo ya nkhondo, mabuku ghithu ghakakanizgika, m’malo mwake tikagwiliskiranga ntchito Baibolo pera para tikupharazga. Ichi chikatovwira kuti tigwiliskirenge ntchito Baibolo mwaluso pakupharazga makani ghawemi gha Ufumu. Kweniso chikatovwira kuti tikure mwauzimu na kumanya kuti Yehova wakutovwira.
UTEŴETI WANYENGOZOSE
Ine na Eva, tikamba kuchita upayiniya wanyengozose tikati tamalizga waka sukulu. Nkhagwiranga ntchito mu sitoro kuti nisange ndalama. Pamasinda, nkhasambira ntchito yakunozga sisi kwa myezi 6, iyo nkhachitanga nanga ni para nili pa nyumba. Kufuma apo, nkhamba ntchito yakunozga sisi iyo nkhagwiranga mazuŵa ghaŵiri pa sabata. Nkhasambizgangaso ŵanyane ntchito iyi kaŵiri pa mwezi. Ntheura ntchito iyi yikanovwira kuti nilutilire kuchita upayiniya.
Mu 1955, nkhakhumbanga kuluta ku ungano uwo ukachitikira ku New York City, U.S.A., na ku Nuremberg, Germany. Pambere nindalute ku New York, Mubali Nathan Knorr uyo wakateŵeteranga pa ofesi yikuru ya Ŵakaboni ŵa Yehova na muwoli wake ŵakiza ku ungano uwo ukachitikira ku Vancouver, Canada. Pa nyengo iyi Mudumbu Knorr wakanipempha kuti nimunozge sisi. Mubali Knorr wakakondwa chomene umo nkhanozgera sisi la muwoli wake, ntheura wakakhumba kuti tikumane. Apo tikachezganga na Mubali Knorr, nkhamuphalira kuti nkhughanaghana kuluta ku New York, kufuma apo ku Germany. Mubali Knorr wakanipempha kuti nkhateŵetere pa Beteli ya ku Brooklyn kwa mazuŵa 9.
Ulendo uwu ukasintha chomene umoyo wane. Apo nkhaŵa ku New York, nkhakumana na Mubali Theodore (Ted) Jaracz. Pakati pajumpha nyengo yichoko waka, nkhazizwa kuti wakunifumba kuti, “Kasi ndiwe mupayiniya?” Nkhati: “Yayi.” Kweni mubwezi wane LaVonne uyo wakaŵa pataliko, wakapulika ivyo tikadumbiskananga ndipo wakazgora kuti “Enya, ni mupayiniya.” Ted wakazizwa na ivyo LaVonne wakayowoya ndipo wakamufumba kuti, “Kasi ni njani uyo wakuyowoya unenesko pakati iwe na Melita?” Nkhamulongosolera kuti nkhachitanga nadi upayiniya ndiposo kuti namwambiraso para nawera ku ungano.
NKHATENGWA KWA MUBALI WAUZIMU
Ted wakababika mu 1925 ku Kentucky, U.S.A., ndipo wakabatizika apo wakaŵa na vyaka 15. Mu mbumba yakwawo Kaboni wakaŵamo yekha. Pakati pajumpha vyaka viŵiri kufuma apo wakabatizikira, wakamba upayiniya wanyengozose. Ted wakachita uteŵeti wanyengozose kwa vyaka 67.
Mu Julayi 1946, apo wakaŵa na vyaka 20, Ted wakamalizga Sukulu Yakusambizga Baibolo ya Giliyadi, kilasi nambara 7. Pamanyuma, wakateŵetera nga mulaŵiliri wa dera ku Cleveland, Ohio. Pakati pajumpha vyaka vinayi, wakapempheka kukateŵetera nga mulaŵiliri wa ofesi ya Australia.
Ted nayo wakaluta ku ungano uwo ukachitikira ku Nuremberg, Germany, ndipo tikachezga chomene. Apa chitemwa chithu chikamba kukura. Nkhakondwa chomene kumanya kuti wakukhumba kuteŵetera Yehova umoyo wake wose. Wakaŵa munthu wakujipeleka uyo mtima wake wose ukaŵa pakuteŵetera Yehova, kweniso wakafwatukanga na ŵanthu. Nkhawona kuti wakuŵika vyakukhumba vya ŵanji pakwamba kuluska vyakukhumba vyake. Ungano ukati wamara, Ted wakaweleraso ku Australia ndipo nane nkhawelera ku Vancouver. Kweni tikalutilira kulemberana makalata.
Pakati pajumpha vyaka 5, Ted wakawelera ku United States, pamanyuma wakiza ku Vancouver, Canada, kuzakachita upayiniya. Nkhakondwa kuti mbumba yakwithu yikamutemwa chomene Ted. Mudumbu wane Michael, wakakhumbanga yayi kuti nitengwe kwa munthu bweka. Kweni Michael wakamutemwa chomene Ted. Zuŵa linyake Michael wakati: “Wasanga mubali muwemi chomene. Umukore makora, ungamutayanga cha!”
Nane nkhamutemwanga nadi Ted. Tikatorana pa Disembala 10, 1956. Tikachitira lumoza upayiniya ku Vancouver, ku California. Kufuma apo tikamba kwendera dera ku Missouri na ku Arkansas. Tikachita uteŵeti wa dera kwa vyaka 18, ndipo sabata yiliyose tikagonanga mu nyumba zakupambanapambana. Tikakondwanga kuchezga na ŵabali na ŵadumbu. Mulimo wakwendera dera ukaŵa wakunozga chomene nangauli chikaŵa chipusu yayi kusama sabata yiliyose.
Ted nkhamuchindikanga chomene chifukwa wakatemwanga Yehova na mtima wake wose. Wakakondwanga kuteŵetera Yehova, mlengi wa vyose. Tikatemwanga kuŵazga na kusambira Baibolo. Pambere tindagone tikagwadanga pamoza na kulomba kwa Yehova. Kufuma apo waliyose wakalombanga pa yekha. Nyengo zose nkhamanyanga usange Ted wakufipa mtima na nkhani yinyake, chifukwa nausiku wakawukanga na kulomba cha mumtima kwa nyengo yitali. Nkhamuwonganga kuti wakatemwanga kulomba kwa Yehova.
Zuŵa linyake, Ted wakaniphalira kuti wambenge kurya chingwa na kumwa vinyo pa Chikumbusko. Iyo wakati: “Nalomba Yehova kanandi waka pa nkhani iyi kuti nimanye usange ndivyo nadi wakukhumba kuti nichite.” Nkhazizwa chomene yayi kuti waphakazgika na mzimu wa Chiuta kuti wakateŵetere kuchanya. Kwa ine nkhawona kuti ni mwaŵi ukuru chomene kovwira yumoza wa ŵabali ŵa Khristu.—Mat. 25:35-40.
UTEŴETI UNYAKE WAKUPATULIKA
Mu 1974, Ted wakasankhika kukateŵetera mu Wupu Wakulongozga wa Ŵakaboni ŵa Yehova. Tikakondwa chomene na nkhani iyi. Ntheura pakati pajumpha nyengo, tikaluta ku Beteli ya Brooklyn kuti Ted wakambe kuteŵetera mu Wupu Wakulongozga. Ine nkhapweleleranga mu vipinda ivyo mukugona awo ŵakuteŵetera pa Beteli. Nyengo zinyake nkhanozganga sisi la ŵadumbu na ŵabali.
Mulimo unyake uwo Ted wakapika ukaŵa wakwendera maofesi gha minthavi. Wakanwekanga chomene kuti wamanye umo mulimo wa kupharazga ukwendera mu vyaru ivyo ntchito yithu yikaŵa yakukanizgika. Zuŵa linyake apo tikaŵa ku holide ku Sweden, Ted wakati: “Melita, boma la Poland lakanizga ntchito yithu yakupharazga. Ntheura nkhukhumba kukawovwira ŵabali.” Tikatora vikalata vyakwendera na kuluta ku Poland. Ted wakakumana na ŵabali awo ŵakalaŵiliranga ntchito yakupharazga mu charu ichi. Ŵakaluta ku malo ghanyake ghakumphepete chomene kukadumbiskana paŵekha za nkhani iyi. Ŵakadumbiskana kwa mazuŵa ghanayi. Nkhakondwa kuwona kuti Ted wakaŵa na chimwemwe wati wovwira ŵabali ŵithu ŵa ku Poland.
Mu Novembala 1977, tikalutaso ku Poland. Mubali F. W. Franz, Daniel Sydlik, na Ted ŵakatumika na Wupu Wakulongozga kuti ŵakachezgere ŵabali ŵa mu charu ichi. Nangauli ntchito yithu yikaŵa yakukanizgika, kweni ŵabali ŵatatu aŵa ŵakenda mu misumba yinandi umo ŵakadumbiskana na ŵabali ŵalara, ŵapayiniya, kweniso ŵabali na ŵadumbu awo ŵakateŵetera kwa nyengo yitali.
Chaka chakulondezgapo, Mubali Milton Henschel na Ted ŵakalutaso ku Poland. Ŵakakumana na ŵalara ŵa boma awo ŵakamba kupulikiska za mulimo withu. Mu 1982, boma la Poland likazomerezga ŵabali ŵithu kuchita ungano wa zuŵa limoza. Chaka chakulondezgapo, ŵabali ŵakachita maungano gha chigaŵa. Mu 1985, nangauli ntchito yithu yikaŵa yakukanizgika, kweni tikazomerezgeka kuchita maungano gha chigaŵa ghanayi mu masitediyamu. Mu Meyi 1989, apo ŵabali ŵakanozgekeranga maungano gha chigaŵa, boma la Poland likazomerezga Ŵakaboni ŵa Yehova nga gulu lakuzomerezgeka na dango. Ted wakakondwa chomene na nkhani iyi.
MASUZGO
Apo tikalutanga ku South Africa mu 2007 kuti tikaŵe pa ungano wakupatulira ofesi ya munthavi, ndege iyo tikakwera yikendera ku England. Tati tafika ku England, Ted wakalwara BP ndipo yikakwera chomene. Dokotala wakamuphalira kuti wayime dankha ulendo wake. Ted wakati wachira, tikawelera ku United States. Pakati pajumpha masabata ghachoko waka, wakalwara sitiroku.
Pakatora nyengo kuti Ted wachire, ndipo wakaleka dankha kuluta ku ofesi. Kweni chakukondweska ntchakuti wakayowoyanga makora waka. Nangauli wakaŵa mulwari, wakalutilira kuchita milimo yake, ndipo sabata yiliyose para Wupu Wakulongozga ukukumana, nayo wakayowoyangapo kwizira pa telefoni uku wali mu chipinda chithu.
Ted wakawonga chomene wovwiri uwo wakapokeranga ku chipatala cha pa Beteli. Mwapachokopachoko, Ted wakambaso kwenda. Wakambaso kuchita makora milimo yake yauzimu, ndipo nyengo zose wakaŵanga wakukondwa.
Pakati pajumpha vyaka vitatu, wakalwaraso sitiroku ndipo wakafwa pa Chitatu, Juni 9, 2010. Nangauli nkhamanyanga kuti Ted walutenge kuchanya, kweni nyifwa yake yikaniŵinya chomene. Ndipouli, zuŵa lililose nkhuwonga Yehova chifukwa cha ivyo nkhachitanga pakovwira Ted. Tikachitira lumoza uteŵeti wanyengozose kwa vyaka 53. Kweniso nkhuwonga Yehova chifukwa cha umo Ted wakanovwilira kuti niŵe paubwezi na Dada wane wakuchanya. Nkhugomezga kuti Ted wakukondwa chomene apo wakuchita uteŵeti wake kuchanya.
MASUZGO AGHO NKHUKUMANA NAWO
Nkhazgoŵera kukhala na mfumu wane Ted, ndipo tikakondwanga chomene. Kweni sono vikunisuzga kuzgoŵera kukhala nekha. Ted na ine tikatemwanga kupokelera ŵalendo para ŵiza pa Beteli na pa Nyumba ya Ufumu. Pakuti munyane Ted palije kweniso chifukwa cha uchekuru, nili na ŵabwezi ŵachoko chomene. Ndipouli, nkhukondwa kuchezga na ŵabali na ŵadumbu ŵa pa Beteli na ku mpingo. Pa Beteli pakuchitika milimo yinandi, ndipo milimo iyi yikovwira munthu kuti ŵaŵe wakukondwa pa kuteŵetera Chiuta. Nichali kutemwa kupharazga. Nangauli nkhutondeka kwenda mtunda utali chifukwa cha uchekuru, kweni nkhukondwa chomene kupharazga na kuchitiska masambiro gha Baibolo.
Nangauli mu charu muli masuzgo ghanandi, kweni ine ndine wakukondwa chomene kuti nateŵetera Yehova pamoza na mfumu wane wakutemweka. Najiwonera nekha umo Yehova wanitumbikira.—Zinth. 10:22.
^ ndime. 13 Nkhani ya Mubali Jack Nathan yili mu Gongwe la Mulinda, la Chicheŵa la Seputembala 1, 1990, peji 10-14.


c: text/html

text:
SAMBIRO 1
Kasi Uthenga Uwemi ni Vichi?
1. Kasi Chiuta wakutiphalira uthenga wuli uwemi?
Chiuta wakukhumba kuti ŵanthu ŵakhalenge makora. Wakalenga charu chapasi na vyose ivyo vilimo chifukwa wakutemwa ŵanthu. Sonosono apa, wachitengepo kanthu kuti ŵanthu wose ŵakhale pawemi. Wapumuzgenge ŵanthu ku masuzgo.—Ŵazgani Yeremiya 29:11.
Maboma ghose ghatondeka kumazga vivulupi, matenda, panji nyifwa. Kweni kufipa mtima yayi. Chiuta wawuskengepo maboma ghose gha ŵanthu na kuŵikapo lake. Ŵanthu ŵazamukhala mwamtende, ndipo matenda kuzamuŵavya.—Ŵazgani Yesaya 25:8; 33:24; Daniel 2:44.
2. Chifukwa wuli ŵanthu ŵakwenera kupulika uthenga uwemi mwaluŵiro?
Masuzgo ghazamumara para Chiuta wawuskapo ŵanthu ŵaheni. (Zefaniya 2:3) Kasi ivi vizamuchitika pawuli? Vinthu ivyo vikuyungwiska ŵanthu mazuŵa ghano vikayowoyeka kale mu mazgu gha Chiuta kuti viŵengeko. Vinthu ivi vikulongora kuti Chiuta wali pafupi kuchitapo kanthu.—Ŵazgani 2 Timote 3:1-5.
3. Tichite wuli pera?
Tikwenera kusambira Baibolo kuti timumanye Chiuta. Baibolo lili nga ni kalata iyo yafuma kwa dada uyo wakutitemwa. Likutiphalira umo tingachitira kuti tikhalenge makora sono, ndiposo umo tingazakasangira umoyo wamuyirayira. Ŵanyake ŵakukwenyelera para munthu wakumovwirani kuti mupulikiske Baibolo. Ndipouli, kuti umoyo wamuyirayira uleke kumupambani, mungaŵapulikanga yayi.—Ŵazgani Zintharika 29:25; Uvumbuzi 14:6, 7.
Manyani Vinandi
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?

robotstxt: allowed

filter: keep


text:
Kasi Ufumu wa Chiuta Uzamuchita Vichi?
Ivyo Baibolo likuyowoya
Ufumu wa Chiuta uzamuwuskapo maboma ghose na kwamba kulamulira charu chose chapasi. (Daniel 2:44; Uvumbuzi 16:14) Para ivi vyachitika, uzamuchita ivi:
Uzamuwuskapo ŵanthu ŵaheni. Baibolo likuti: ‘
Ŵaheni ŵadumulikenge mu charu, ndipo ŵaryarya ŵazgulikengemo.’—Zintharika 2:22.
Uzamumazga nkhondo. Baibolo likuti: ‘
[Chiuta] wakulekeska nkhondo pa charu chose chapasi.’—Salmo 46:9.
Ŵanthu ŵazamukhalanga mwamtende ndiposo mwakuvikilirika. Baibolo likuti: ‘
Munthu waliyose wazamukhala musi mwa mpheska yake na musi mwa mkuyu wake, kulije yumoza wazamuŵawofya.’—Mika 4:4.
Charu chapasi chizamuŵa chakutowa. Baibolo likuti: ‘
Mapopa na malo gha mayiyi ghazamukondwa, chipalamba chizamusekelera na kuphuka.’—Yesaya 35:1.
Waliyose wazamugwiranga ntchito mwakukondwa. Baibolo likuti: ‘
Ŵakusoleka [ŵa Chiuta] ŵazamusekelera swi na milimo ya mawoko ghawo. Ŵazamuteŵeta pawaka chara.’—Yesaya 65:21-23.
Matenda ghazamumara. Baibolo likuti palije uyo wazamuti, ‘
Nalwara.’—Yesaya 33:24.
Uchekuru uzamumara. Baibolo likuti: “
Munofu wake uŵenge nga ngwa mwana; wawelere ku mazuŵa gha uphya wake.”—Job 33:25.
Ŵakufwa ŵazamuwuka. Baibolo likuti: ‘
Wose awo ŵali mu madindi ŵazamupulika lizgu [la Yesu] na kufumira kuwaro.’—Yohane 5:28, 29.
Manyani Vinandi
Kasi Uthenga Uwemi ni Vichi?
Kasi Chiuta wakutiphalira uthenga wuli uwemi? Chifukwa wuli ŵanthu ŵakwenera kupulikira uthenga uwemi mwaluŵiro? Tichite wuli pera?
Kasi Chiuta Wakukhumba Kuti Vinthu Viŵe Wuli pa Charu Chapasi?
Kasi khumbo la Chiuta lakuti charu chizakaŵe paradiso lizamufiskika? Para ni nthena, pawuli?


text:
Julayi 25-
31
MASALIMO 79-86
Sumu 138 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Kasi Ni Njani Uyo Ngwakuzirwa Chomene pa Umoyo Winu?”: (Mamin. 10)
Sa 83:1-5—Tikwenera kufipira mtima chomene zina la Yehova na muwuso wake (w08 10/15 peji 13 ndime 7-8)
Sa 83:16—Para tikukhora na kuzizipizga, tikovwira kuti ŵanthu ŵachindike Yehova (w08 10/15 peji 15 ndime 16)
Sa 83:17, 18—Yehova ndiyo ngwakuzirwa chomene pa charu chapasi na kuchanya (w11 5/15 peji 16 ndime 1-2; w08 10/15 peji 15-16 ndime 17-18)
-
Ivyo Tasambira: (Mamin. 8)
Sa 79:9—Kasi vesi ili likutisambizga vichi pa nkhani ya malurombo? (w06 9/1 peji 10 ndime 5)
Sa 86:5—Kasi Yehova ‘ngwakunozgeka kugowokera’ munthowa wuli? (w06 9/1 peji 10 ndime 9)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo Sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Sa 85:8–86:17
PHARAZGANI MWALUSO
Paulendo Wakwamba: (Mamin. 2 panji kuchepera apa) Uthenga Uwemi sambiro 7 ndime 1
Ulendo Wakuwelerako: (Mamin. 4 panji kuchepera apa) Uthenga Uwemi sambiro 7 ndime 3
Sambiro la Baibolo: (Mamin. 6 panji kuchepera apa) Uthenga Uwemi sambiro 7 ndime 7-8
UMOYO WACHIKHRISTU
Sumu 111
Kasi Chiuta Wali na Zina?: (Mamin. 15) Woneskani dankha vidiyo ya pa jw.org (Lutani pa MABUKU > MABUKU NA MABUROSHA. Kufuma apo penjani kabuku ka Chiuta Wakutiphalira Uthenga Uwemi. Mbwenu julani pa sambiro lakuti “Kasi Chiuta Ni Njani?” ndipo pakusangika vidiyo iyi) Paumaliro mudumbiskane mafumbo agha: Kasi vidiyo iyi yingatovwira wuli para tikupharazga mwamwaŵi, uko kukusangika ŵanthu ŵanandi, na ku nyumba na nyumba? Kasi ntchivichi chikachitika mukati mwawoneska munthu vidiyo iyi?
Sambiro la Baibolo la Mpingo: (Mamin. 30) ia mutu 3 ndime 1-13, na bokosi pa peji 29
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 143 na Lurombo
Kumbukani Kuti: Mulizge dankha sumu iyi kuti ŵanthu ŵategherezge, kufuma apo mpingo wimbe sumu yiphya iyi.


text:
Nkhani Nambara 42: Mbunda Yikayowoya
Kasi uli kuyipulikapo mbunda yikuyowoya? ‘Yayi,’ ungazgora nthena. ‘Nyama zingayowoya yayi.’ Kweni Baibolo likutiphalira za mbunda yinyake iyo yikayowoya. Tiye tiwone umo ici cikacitikira.
Kukakhala pacoko waka kuti Ŵaisrayeli ŵanjire mu caru ca Kenani. Balaki, fumu ya Moabu, yikacita wofi na Ŵaisrayeli. Antheura yikatuma mwanalume munyake wakucenjera zina lake Balamu kuti watembe Ŵaisrayeli. Balaki wakalayizga Balamu kuti wamupenge ndarama zinandi, ntheura Balamu wakakwera mbunda yake kuti wakakumane na Balaki.
Yehova wakakhumba yayi kuti Balamu watembe ŵanthu Ŵake. Pa cifukwa ici wakatuma mungelo kwimilira mu nthowa na lupanga kuti wakanizge Balamu. Balamu wakamuwona yayi mungelo, kweni mbunda yikamuwona. Mbunda yikayezgayezga kupatukira mungelo, kweni paumaliro pake yikagona waka pasi mu nthowa. Balamu wakakwiya comene, wakatimba mbunda yake na ndodo.
Yehova wakacitiska mbunda kuyowoya na Balamu. Mbunda yikafumba kuti: ‘Kasi nchivici ico nakunangira kuti unitimbe?’
Balamu wakati: ‘Cifukwa waniyuyura. Niŵenge na lupanga mphanyi nakukoma.’
Mbunda yikafumba kuti: ‘Kasi nili kukucitilapo nakale nthena kumanyuma kose uku?’
Yayi,’ Balamu wakazgora.
Yehova wakacitiska Balamu kuwona mungelo uyo wakimilira mu nthowa na lupanga. Mungelo wakati: ‘Wayitimbiraci mbunda yako? Ine niza kuti nizakajande nthowa kuti uleke kuluta kukatemba Ŵaisrayeli. Mbunda yako yilekenge kupatuka mphanyi nakoma iwe, kweni iyo natenge niyilekenge yamoyo.’
Balamu wakati: ‘Nananga. Nangumanya yayi kuti mwimilira mu nthowa.’ Mungelo wakazomerezga Balamu kuluta, ndipo Balamu wakalutilira na ulendo wake kukawonana na Balaki. Wakayezgayezga kuti watembe Ŵaisrayeli, m’malo mwake Yehova wakamucitiska kutumbika Ŵaisrayeli katatu.
Maŵazgo 21:21-35; 22:1-40; 23:1-30; 24:1-25.
Mafumbo
- Kasi Balaki wakaŵa njani, ndipo cifukwa wuli wakatuma Balamu?
- Nchifukwa wuli mbunda ya Balamu yikagona pasi mu nthowa?
- Kasi mbunda yikayowoya vici kwa Balamu?
- Kasi mungelo wakayowoyaci kwa Balamu?
- Nchivici cikacitika apo Balamu wakayezga kutemba Ŵaisrayeli?
Mafumbo ghanyake
- Ŵazgani Maŵazgo 21:21-35.
Nchifukwa wuli Ŵaisrayeli ŵakatheleska Fumu Sihoni ya Ŵaamori na Fumu Ogi ya ku Bashani? (Maŵa. 21:21, 23, 33, 34)
- Ŵazgani Maŵazgo 22:1-40.
Kasi cilato ca Balamu cikaŵa civici apo wakakhumbanga kutemba Ŵaisrayeli, ndipo tikusambirapo vici pa nkhani iyi? (Maŵa. 22:16, 17; Zinth. 6:16, 18; 2 Pet. 2:15; Yuda 11)
- Ŵazgani Maŵazgo 23:1-30
Nangauli Balamu wakayowoya nga ni para wakaŵa musopi wa Yehova, ni mwauli umo vyakucita vyake vikapambanirana na kayowoyero kake? (Maŵa. 23:3, 11-14; 1 Sam. 15:22)
- Ŵazgani Maŵazgo 24:1-25.
Ni mwauli umo nkhani za mu Baibolo zikukhozgera cipulikano cithu peneapo vilato vya Yehova vikufiskika? (Maŵa. 24:10; Yes. 54:17)


text:
MUTU 8
Ŵakachimbira Mulongozgi Wankhaza
YESU NA ŴAPAPI ŴAKE ŴAKACHIMBILIRA KU EGUPUTO
YOSEFE NA MBUMBA YAKE ŴAKASAMIRA KU NAZARETE
Yosefe wakawuska Mariya mu tulo kuti wamuphalire uthenga waluŵiro. Mungelo wa Chiuta wakamuwonekera Yosefe mu maloto, wakamuphalira kuti: “Wuka, tora mwana na nyina ndipo uchimbilire ku Eguputo. Ukakhale kwenekura m’paka nikuphalire kuti uwereko, pakuti Herode wali pafupi kupenja mwana kuti wamukome.”—Mateyu 2:13.
Nyengo yeneyiyo, Yosefe na Mariya, pamoza na mwana wawo ŵakachimbira usiku. Ŵakachimbira pa nyengo yake nadi, chifukwa Herode wakamanya kuti ŵakumanya vya nyenyezi ŵamupusika. Herode wakaŵaphalira ŵanthu ŵara kuti ŵaluteso kwa iyo kuti ŵakaphare umo ŵendera. Kweni iwo ŵakawelera ku charu chawo kwambura kwendera kwa iyo. Herode wakakwiya chomene. Kweni pakuti wakakhumbanga kukoma Yesu, wakalangura kuti ŵasepuka wose ŵa vyaka viŵiri kukhilira pasi mu Betelehemu na vikaya vyapafupi ŵakomeke. Wakasankha kukoma ŵana ŵa msinkhu uwu, pakutolera ivyo ŵakumanya vya nyenyezi ŵakumafumiro gha dazi ŵakamuphalira.
Chikaŵa chinthu chachitima chomene kukoma ŵasepuka wose. Tikumanya yayi unandi wa ŵasepuka awo ŵakakomeka. Kweni kulira kukuru na kutengera kwa ŵamama awo ŵana ŵawo ŵakafwa, kukafiska uchimi uwo ukalembeka na Yeremiya, ntchimi ya Chiuta.—Yeremiya 31:15.
Pa nyengo yeneyira, Yosefe na mbumba yake ŵakachimbilira ku Eguputo, ndipo ŵakakhala dankha kwenekura. Usiku unyake mungelo wa Yehova wakawonekeraso kwa Yosefe mu maloto. Mungelo yura wakati: “Wuka, tora mwana na nyina, ulute ku charu cha Israyeli, chifukwa awo ŵakapenjanga umoyo wa mwana ŵali kufwa.” (Mateyu 2:20) Ntheura Yosefe wakamanya kuti ni nyengo yakuti iyo na mbumba yake ŵawelere kukwawo. Ichi chikafiskaso uchimi unyake wakuti, Mwana wa Chiuta wazamuchemeka kufuma mu Eguputo.—Hoseya 11:1.
Yosefe wakwenera kuti wakakhumbanga kuti iyo na mbumba yake ŵakhale mu Yudeya, panyake kufupi na Betelehemu. Uku ndiko ŵakakhalanga pambere ŵandachimbilire ku Eguputo. Kweni wakapulika kuti Arikelawu mwana wa Herode ndiyo sono wakaŵa themba la Yudeya. Chiuta wakamuchenjezgaso mu maloto kuti wangalutangako yayi. Ntheura Yosefe na mbumba yake ŵakalazga kumpoto ndipo ŵakamba kukhala ku Nazarete mu chigaŵa cha Galileya. Uku kukaŵa kutali na Yerusalemu, likuru la chisopa Chachiyuda. Yesu wakakulira mu msumba uwu, ndipo uchimi unyake ukafiskika, wakuti: “Wazamuchemeka Munazarete.”—Mateyu 2:23.
Manyani Vinandi
Mafumbo Ghakufumira ku Ŵaŵazgi—Disembala 2014
Kasi Yeremiya wakang’anamuranga vichi apo wakayowoyanga kuti Rakelo wakulilira ŵana ŵake?
Yosefe Wakavikilira na Kupwelelera Mbumba Yake Kweniso Wakagongowa Yayi
Kasi Yosefe wakavikilira wuli mbumba yake? Chifukwa wuli wakatora Mariya na Yesu kuluta nawo ku Eguputo?


text:
Nkhani Nambara 26: Yobu Wakaŵa Wakugomezgeka kwa Ciuta
Kasi ukumucitira citima mwanalume mulwari uyu wali apa? Zina lake ni Yobu, ndipo mwanakazi uyu ni muwoli wake. Kasi ukumanya ivyo wakuphalira Yobu? ‘Tuka Ciuta kuti ufwe.’ Tiye tiwone cifukwa ico wakayowoyera nthena, na cifukwa ico Yobu wakasuzgikira.
Yobu wakaŵa munthu wakugomezgeka uyo wakapulikiranga Ciuta. Wakakhalanga mu caru ca Uzi, kutali cara na Kenani. Yehova wakamutemwanga comene Yobu, kweni pakaŵa munthu munyake uyo wakamutinkhanga. Kasi mukumumanya?
Wakaŵa Satana Dyabulosi. Kumbukira kuti, Satana ni mungelo muheni uyo wakutinkha Yehova. Wakapusika Adamu na Heva kuti ŵaleke kupulikira Yehova, ndipo wakaghanaghananga kuti wangapangiska waliyose kucita mwakuyana waka. Kweni kasi wakakwaniska? Yayi. Aghanaghanira ŵanalume na ŵanakazi ŵanandi ŵakugomezgeka awo tasambira. Kasi ungazunurapo ŵalinga?
Yakobe na Yosefe ŵakati ŵafwa mu Eguputo, Yobu ndiyo wakaŵa munthu wakugomezgeka comene kwa Yehova kuluska munthu waliyose pa caru cose capasi. Yehova wakakhumbanga kumuwoneska Satana kuti wangapangiska yayi munthu waliyose kuŵa muheni, wakati: ‘Laŵiska Yobu. Wona umo waliri wakugomezgeka kwa ine.’
Satana wakazgora wakati, ‘Wakugomezgeka cifukwa muli kumutumbika na vinthu viwemi vinandi. Kweni wamutukaninge usange mungamupoka vyose ivyo wali navyo.’
Yehova wakati: ‘Cita umo wayowoyera. Mupoka vyose ivyo wali navyo. Cita uheni wose uwo ukukhumba kwa Yobu. Tiwonenge usange wanitukenge. Kweni ungamukomanga cara.’
Cakwamba, Satana wakapangiska ŵanthu kwiba ng’ombe na ngamila za Yobu, ndipo mberere zake zikafwa. Pamanyuma pake Satana wakakoma ŵana ŵanalume na ŵanakazi ŵa Yobu na cimphepo cikuru. Paumaliro pake Satana wakamulwaliska Yobu nthenda yiheni comene. Yobu wakasuzgika comene. Ndico cifukwa cake muwoli wake wakamuphalira kuti: ‘Tuka Ciuta kuti ufwe.’ Kweni Yobu wakakana kutuka Ciuta. Ndiposo, kukiza ŵabwezi ŵake ŵatesi ŵatatu awo ŵakamuphalira kuti wakacita vinthu viheni lekani wakulwara nthena. Kweni Yobu wakalutilira kugomezgeka.
Ici cikakondweska comene Yehova, ndipo pamanyuma pake wakamutumbika Yobu nga ni umo ukuwonera pa cithuzithuzi apa. Wakamucizga nthenda yake. Yobu wakaŵaso na ŵana ŵanyake 10 ŵakutowa, ndipo wakaŵaso na ng’ombe, mberere na ngamila kuluska kaŵiri ivyo wakaŵa navyo pakwamba.
Kasi uŵenge ŵakugomezgeka nyengo zose nga ni umo Yobu wakacitira? Usange ucitenge nthena, naweso Ciuta wakutumbikenge. Mbwenu uzamukhala kwamuyirayira apo caru cose capasi cizamuŵa malo ghakutowa nga ni munda wa Edeni.
Job 1:1-22; 2:1-13; 42:10-17.
Mafumbo
- Kasi Yobu wakaŵa njani?
- Nchivici ico Satana wakayezga kumucitira, kweni kasi wakafiska cilato cake?
- Kasi Yehova wakazomerezga Satana kuti waciteci, ndipo cifukwa wuli?
- Nchifukwa wuli muwoli wa Yobu wakamuphalira kuti “tuka Ciuta, ufwe”? (Wonani cithuzithuzi.)
- Nga ni umo mukuwonera pa cithuzithuzi caciŵiri, ni mwauli umo Yehova wakatumbikira Yobu, ndipo cifukwa wuli?
- Usange nase tingaŵa ŵakugomezgeka kwa Yehova nga ni umo wakacitira Yobu, kasi ni vitumbiko wuli ivyo tizamupokera?
Mafumbo ghanyake
- Ŵazgani Job 1:1-22.
Ni mwauli umo Ŵakhristu lero ŵangalondezgera Yobu? (Job 1:1; Fil. 2:15; 2 Pet. 3:14)
- Ŵazgani Job 2:1-13.
Ni mu nthowa wuli ziŵiri izo Yobu wakapambanirana na muwoli wake pa nthambuzgo iyo Satana wakiziska? (Job 2:9, 10; Zinth. 19:3; Mika 7:7; Mal. 3:14)
- Ŵazgani Job 42:10-17.
Nkhuyana wuli uko kulipo pa vyawanangwa ivyo Yobu na Yesu ŵakapokera cifukwa ca kugomezgeka kwawo? (Job 42:12; Fil. 2:9-11)
Kasi tikukhozgeka wuli na vitumbiko ivyo Yobu wakapokera cifukwa ca kugomezgeka kwa Ciuta? (Job 42:10, 12; Heb. 6:10; Yak. 1:2-4, 12; 5:11)


text: 33 Chemerezgani na chimwemwe, imwe ŵarunji, chifukwa cha Yehova.+Ntchakwenelera kuti ŵakunyoloka ŵamulumbenge.2 Wongani Yehova na bango.Muyimbirani malumbo pa chakwimbira cha vingwe 10.3 Muyimbirani sumu yiphya.+Lizgani vingwe mwaluso, pamoza na kukoŵerana mwachimwemwe.4 Pakuti mazgu gha Yehova ngakunyoloka,+Ndipo chose icho wakuchita ntchakugomezgeka.5 Iyo wakutemwa urunji na weruzgi wakunyoloka.+Charu chapasi ntchakuzura na lusungu* lwa Yehova.+6 Machanya ghakapangika na mazgu gha Yehova,+Mawumba ghake ghose* na mzimu* wa mulomo wake.7 Wakuwunjika maji gha mu nyanja nga ntchiziŵa.+Wakuŵika maji ghakututuka mu vyakusungiramo.8 Charu chose chapasi chiwope Yehova.+Awo ŵakukhala pa charu ŵatentheme na iyo.9 Pakuti wakayowoya, ndipo chikachitika.+Wakalangura, ndipo chikakhozgeka.+10 Yehova wapindingura viŵembu vya mitundu.+Watimbanizga maghanoghano gha ŵanthu.+11 Kweni fundo za Yehova ziyimenge muyirayira.+Maghanoghano gha mtima wake nga ku muwiro na muwiro.12 Ngwakukondwa mtundu uwo Chiuta wake ni Yehova,+Ŵanthu awo waŵasora kuŵa chiharo chake.+13 Yehova wakulaŵiska pasi kufuma kuchanya,Wakuwona ŵana wose ŵa ŵanthu.+14 Wakudodoliska pa awo ŵakukhala pa charu chapasiKufuma ku malo ghake ghakukhalamo.15 Ndiyo wakupanga mitima ya wose.Wakusanda milimo yawo yose.+16 Palije themba ilo likuponoskeka chifukwa cha unandi wa ŵankhondo.+Chinkhara chikuponoskeka chifukwa cha nkhongono zake zikuru chara.+17 Hachi ntchigomezgo chautesi pa nkhani ya chiponosko,+Nkhongono zake zikuru zingathaska chara.18 Wonani! Jiso la Yehova likulaŵiska awo ŵakumopa,+Awo ŵakulindilira lusungu* lwake,19 Kuti waŵathaske ku nyifwa,Na kuŵasunga ŵamoyo mu nyengo ya njara.+20 Tikulindizga* Yehova.Ndiyo movwiri withu na chiskango chithu.+21 Mitima yithu yikusekelera mwa iyo,Chifukwa tikuthemba zina lake lituŵa.+22 A Yehova, mphanyi lusungu* lwinu lwakhala pa ise,+Apo tikulindilira imwe.+


text:
Samusoni wakoma nkhalamu chifukwa cha mzimu wa Yehova (5-9)
Ntharika ya Samusoni pa chiphikiro cha ukwati (10-19)
Muwoli wa Samusoni wapelekeka kwa mwanalume munyake (20)
14 Penepapo Samusoni wakakhilira ku Timuna, ndipo mu Timuna wakawona mwanakazi Mufilisiti.*2 Ntheura wakakwera na kuphalira awiske na anyina kuti: “Mu Timuna nawona mwanakazi Mufilisiti uyo wanitora mtima. Nkhukhumba kuti mukanitolere wazakaŵe muwoli wane.”3 Kweni awiske na anyina ŵakati kwa iyo: “Kasi ungasanga yayi mwanakazi pakati pa ŵabali ŵako na pa ŵanthu ŵakwithu?+ Mbwe uchite kukatora mwanakazi ku Ŵafilisiti ŵambura kukotoleka?” Kweni Samusoni wakati kwa wiske: “Mukanitolere mwanakazi uyu, chifukwa ndiyo wakuniyana.”*4 Awiske na anyina ŵakamanya yayi kuti ichi chikafumira kwa Yehova, pakuti wakapenjanga nthowa yakuti wawukire Ŵafilisiti, pakuti Ŵafilisiti ndiwo ŵakawusanga Israyeli pa nyengo yira.+5 Ntheura Samusoni wakakhilira ku Timuna pamoza na awiske na anyina. Wakati wafika mu minda ya mpheska ya ku Timuna, nkhalamu yikamulotokera.6 Penepapo mzimu wa Yehova ukamupa nkhongono,+ wakayiphwatura na mawoko pera, nga umo munthu wangaphwatulira kana ka mbuzi. Kweni wakaŵaphalira yayi awiske na anyina ivyo wakachita.7 Samusoni wati wakhira, wakayowoya na mwanakazi. Ndipo wakamuwona kuti ndiyo wakumuyana nipera.+8 Pamanyuma, apo wakalutaso kuti wakatolere mwanakazi ku nyumba,+ wakapatuka kuti wakawone nkhalamu iyo wakakoma. Ndipo wakasanga kuti mu chitanda cha nkhalamu muli mulembwera wa njuchi na uchi.9 Ntheura wakapakurapo uchi na kuyegha mu mawoko ghake, wakaryanga uku wakwenda. Wakati wafika apo pakaŵa awiske na anyina, nawo wakaŵapako. Kweni wakaŵaphalira yayi kuti uchi wura wakawupakura mu chitanda cha nkhalamu.10 Awiske ŵakakhilira kwa mwanakazi, ndipo Samusoni wakanozga chiphikiro kwenekura, pakuti ndimo kale ŵanyamata ŵakachitiranga.11 Ŵakati ŵamuwona, ŵakamutolera ŵanyamata 30 kuti ŵaŵe nayo.12 Samusoni wakati kwa iwo: “Lekani nimuphalirani ntharika. Usange mu mazuŵa 7 mwayisanda na kuniphalira zgoro, nimupaninge malaya ghamukati 30 gha salu yiwemi na vyakuvwara vyakusinthira 30.13 Kweni para mwatondeka kuniphalira zgoro, imwe munipe malaya ghamukati 30 na vyakuvwara vyakusinthira 30.” Iwo ŵakati: “Tiphalira ntharika yako, tiyipulike.”14 Wakati kwa iwo:“Mu chinthu icho chikurya vinyake mukafuma chakurya,Ndipo mu chinthu chankhongono mukafuma vyakunong’omera.”+Kwa mazuŵa ghatatu ŵakatondeka kumanya zgoro la ntharika iyi.15 Pa zuŵa lachinayi ŵakati kwa muwoli wa Samusoni: “Nyengelera mfumu wako+ kuti watiphalire zgoro la ntharika yake. Para apo cha, tikotchenge iwe na nyumba ya awuso. Kasi mukatichemera kuzakatipoka katundu withu?”16 Ntheura muwoli wa Samusoni wakamba kumulilira pa singo, wakati: “Ukunitinkha, ukunitemwa yayi.+ Ukaphalira ŵanthu ŵakwithu ntharika, kweni ine undaniphalire zgoro lake.” Iyo wakati kwa muwoli wake: “Adada na amama nindaŵaphalire, mbwenu niphalire iwe?”17 Wakalutilira kumulilira mazuŵa ghose agho ghakakhalako gha chiphikiro cha mazuŵa 7. Paumaliro, pa zuŵa la 7 wakamuphalira zgoro chifukwa wakamukoserezganga. Penepapo mwanakazi yura wakaphalira zgoro la ntharika+ ŵanthu ŵakwake.18 Ntheura pa zuŵa la 7, pambere dazi lindanjire,* ŵanthu ŵa mu msumba ŵakati kwa iyo:“Kasi chilipo icho chikunong’omera kuluska uchi,Ndipo ntchivichi chankhongono kuluska nkhalamu?”+Iyo wakaŵazgora kuti:“Kuŵenge kuti mundalimire kathokazi kane,+Mphanyi mundalimanye zgoro la ntharika yane.”19 Mzimu wa Yehova ukamupa nkhongono,+ wakakhilira ku Ashikeloni+ na kukomako ŵanalume 30. Wakatora malaya ghawo na kupeleka ku awo ŵakayowoya zgoro la ntharika+ yake. Wakakwiya chomene apo wakakweranga ku nyumba ya wiske.20 Muwoli wa Samusoni+ wakapelekeka kwa yumoza wa ŵanyamata awo ŵakaŵa nayo.+
Mazgu Ghamusi
^ Mazgu gheneko, “yumoza wa ŵana ŵanakazi ŵa Ŵafilisiti.”


text: 5 Chifukwa tikumanya kuti usange nyumba yithu ya pa charu chapasi, hema ili, yapankhuka,*+ Chiuta wazamutipa nyumba yamuyirayira kuchanya, nyumba yambura kuzengeka na mawoko gha ŵanthu.+2 Pakuti mu nyumba* iyi tikutampha nadi, tikukhumbisiska kuvwara iyo njithu yakufuma kuchanya,*+3 mwakuti para tayivwara, tileke kuzakasangika nkhule.4 Nakuti ise tili mu hema ili tikutampha na kunyekezgeka, chifukwa tikukhumba kulivura yayi, kweni kuti tivware linyake,+ mwakuti umoyo wamuyirayira umire ilo likufwa.+5 Sono uyo wakatinozgera vinthu ivi ni Chiuta,+ wakatipa mzimu kuŵa chikhole cha ivyo vikwiza.+6 Ntheura nyengo zose tili ŵakukhwima mtima chomene ndipo tikumanya kuti apo tili na chikaya chithu mu thupi, tili kutali na Fumu,+7 pakuti tikwenda mu chipulikano, mu kuwona yayi.8 Kweni tili ŵakukhwima mtima chomene ndipo tikukhumba kuti tiŵe kutali na thupi na kuŵa na chikaya chithu pamoza na Fumu.+9 Ntheura kwali chikaya chithu chiŵe pamoza na iyo panji kutali na iyo, chilato chithu ntchakuti tiŵe ŵakuzomerezgeka kwa iyo.10 Pakuti tose tikwenera kuwonekera panthazi pa chitengo* chakweruzgirapo cha Khristu, kuti waliyose wapokere njombe kuyana na vinthu ivyo wakachita apo wakaŵa mu thupi, kwali ni viwemi panji viheni.+11 Pakuti tikumanya kuti tikwenera kopa Fumu, tikulutilira kukhorweska ŵanthu, kweni Chiuta wakutimanya makora. Ndipo nkhugomezga kuti njuŵi zinu nazo zikutimanya makora.12 Kuti tikujilumbaso tekha kwa imwe yayi, kweni tikumupani chifukwa chakunothera mwa ise, mwakuti muŵazgore awo ŵakunotha na kawonekero kakuwaro,+ m’malo mwa ivyo vili mu mtima.13 Usange tikazelezeka,+ chikaŵa chifukwa cha Chiuta, usange tili ŵamahara, ntchifukwa cha imwe.14 Pakuti chitemwa icho Khristu wali nacho chikutichichizga, chifukwa ichi ndicho tadumura, chakuti munthu yumoza wakafwira wose,+ ntheura wose ŵakafwa.15 Wakaŵafwira wose kuti awo mbamoyo ŵaleke kujikhalira ŵekha,+ kweni ŵakondweskenge uyo wakaŵafwira na kuwuskika.16 Ntheura kufuma sono kuya munthazi, tikumanya munthu kuyana na thupi yayi.+ Nangauli tamumanya Khristu kuyana na thupi, sono tikumumanyaso munthowa iyi yayi.+17 Ntheura usange munthu wali mu umoza na Khristu, ntchilengiwa chiphya.+ Vinthu vyakale vili kumara, ndipo pali vinthu viphya.18 Kweni vinthu vyose vikufuma kwa Chiuta, uyo wakatiphemaniska ise kwa iyo kwizira mwa Khristu+ ndipo wakatipa uteŵeti wa kuphemaniska.+19 Uteŵeti wake ngwakuti, tipharazge kuti Chiuta wakaphemaniskanga charu kwa iyo kwizira mwa Khristu,+ kwambura kukumbuka kwananga kwawo,+ ndipo wali kutipa uthenga wa kuphemaniska.+20 Ntheura ndise ŵakazembe+ mu malo gha Khristu,+ nga ni para Chiuta wakuŵeyelera kwizira mwa ise. Pakuŵa mu malo gha Khristu tikuŵeya kuti: “Phemanani na Chiuta.”21 Uyo wakaŵa wambura kwananga,+ Chiuta wakamuzgora wakwananga* chifukwa cha ise, mwakuti tiŵe ŵarunji pamaso pa Chiuta kwizira mwa iyo.+


text: 12 Mazgu gha Yehova ghakizaso kwa ine, ghakati:2 “Mwana wa munthu, ukukhala mu nyumba yachigaluka. Ŵali na maso ghakulaŵiskira, kweni ŵakulaŵiska chara, na makutu ghakupulikira kweni ŵakupulika chara,+ pakuti mba nyumba yachigaluka.+3 Kweni iwe, mwana wa munthu, ujinozgere katundu wakuluta nayo ku wuzga. Namuhanya, uku iwo ŵakukuwona, ulute ku wuzga. Uku iwo ŵakuwona, ulute ku wuzga kufuma mu nyumba yako kuya ku malo ghanyake. Panyake ŵangawamo nangauli mba nyumba yachigaluka.4 Namuhanya, uku iwo ŵakuwona, ufumiske katundu wako uyo wapakira kuti ulute nayo ku wuzga. Ndipo namise uku iwo ŵakuwona, wambe ulendo nga ni munthu uyo wakutolekera ku wuzga.+5 “Uku iwo ŵakuwona, udolore chidolozi pa chiliŵa, ndipo unyamure katundu wako na kufumira nayo papo.+6 Uku iwo ŵakuwona, uŵike katundu wako pa chiŵegha chako na kufuma nayo nyengo yamdima. Ujare kumaso kwako kuti uleke kuwona pasi, pakuti nkhuŵika iwe kuŵa chimanyikwiro ku nyumba ya Israyeli.”+7 Ntheura nkhachita kuyana na umo nkhaphalilikira. Namuhanya, nkhafumiska katundu nga ni katundu wa uyo wakuluta ku wuzga. Namise nkhadolora chidolozi pa chiliŵa na woko. Ndipo kukati kwafipa, nkhafumiska katundu wane na kumunyamura pa chiŵegha, uku iwo ŵakuwona.8 Namulenji, mazgu gha Yehova ghakizaso kwa ine, ghakati:9 “Mwana wa munthu, asi nyumba ya Israyeli, nyumba yachigaluka, yikakufumba kuti: ‘Kasi ukuchita vichi?’10 Ŵaphalira kuti, ‘Ichi ndicho Fumu Yikuru Yehova yayowoya: “Chipharazgo ichi chikukhwaska mulongozgi+ wa Yerusalemu na wose ŵa nyumba ya Israyeli awo ŵali mu msumba uwu.”’11 “Uyowoye kuti: ‘Ine ndine chimanyikwiro kwa imwe.+ Nga umo nachitira, ndimo viŵirenge kwa iwo. Ŵatolekerenge ku charu chaŵene, ku wuzga.+12 Mulongozgi uyo wali pakati pawo wazamuyegha katundu wake pa chiŵegha chake na kunyamuka mu nyengo yamdima. Wazamudolora chidolozi pa chiliŵa na kufumirapo na katundu wake.+ Wazamujara kumaso kwake kuti waleke kuwona pasi.’13 Ine nizamutandazulira ukonde wane pa iyo, ndipo wazamukoleka mu ukonde wane.+ Penepapo nizamwiza nayo ku Babuloni, ku charu cha Ŵakalidi, kweni wamuchiwona chara. Wamufwira kwenekura.+14 Wose awo ŵamuzingilizga, awo ŵakumovwira, na ŵankhondo ŵake, niŵambininiskirenge ku vigaŵa vyose.+ Nisolorenge lupanga na kuŵaskera.+15 Ndipo ŵazamumanya kuti ine ndine Yehova para naŵambininiskira mukati mu ŵamitundu na kuŵamwalaliskira mukati mu vyaru.16 Kweni nizamuponoska ŵachoko waka ŵa iwo ku lupanga, ku njara, na ku nthenda yakofya mwakuti ŵakayowoye vyakuchita vyawo vyose vyaukazuzi mukati mwa ŵamitundu uko ŵalutenge. Ŵazamumanya kuti ine ndine Yehova.”17 Mazgu gha Yehova ghakizaso kwa ine, ghakati:18 “Mwana wa munthu, urye chingwa uku ukumbwambwantha, ndipo umwe maji uku ukukwenyelera na kwenjerwa.+19 Ŵanthu ŵa mu charu ichi uŵaphalire kuti, ‘Ichi ndicho Fumu Yikuru Yehova yayowoya ku ŵanthu ŵa mu Yerusalemu mu charu cha Israyeli, kuti: “Ŵazamurya chingwa uku ŵakwenjerwa, na kumwa maji uku ŵakutenthema, pakuti charu chawo chizamupasukirathu+ chifukwa cha nkhaza za wose awo ŵakukhalamo.+20 Misumba iyo mukukhala ŵanthu yizamuparanyika, ndipo charu chizamuŵa mayiyi.+ Muzamumanya kuti ine ndine Yehova.”’”+21 Mazgu gha Yehova ghakizaso kwa ine, ghakati:22 “Mwana wa munthu, kasi ntharika iyo muli nayo mu Israyeli yikung’anamurachi, iyo yikuti, ‘Mazuŵa ghakuluta, kweni mboniwoni yiliyose yikufiskika yayi’?+23 Ntheura uŵaphalire kuti, ‘Ichi ndicho Fumu Yikuru Yehova yayowoya: “Nimazgenge ntharika iyi, ndipo ŵazamuyiyowoyaso nga ni ntharika chara mu Israyeli.”’ Kweni uŵaphalire kuti: ‘Mazuŵa ghali pafupi,+ ndipo mboniwoni yiliyose yifiskikenge.’24 Pakuti mu nyumba ya Israyeli muzamuŵaso mboniwoni yautesi chara panji kuchima mwauryarya.+25 ‘“Pakuti ine Yehova, nizamuyowoya. Mazgu ghose agho nkhuyowoya ghazamufiskika kwambura kuchedwa.+ Mu mazuŵa ghako,+ iwe nyumba yachigaluka, nizamuyowoya mazgu na kughafiska,” ndimo yayowoyera Fumu Yikuru Yehova.’”26 Mazgu gha Yehova ghakizaso kwa ine, ghakati:27 “Mwana wa munthu, ŵanthu ŵa mu Israyeli ŵakuti: ‘Mboniwoni iyo wakuwona nja mazuŵa ghakunthazi, ndipo wakuchima vinthu ivyo vizamuchitika nyengo yakunthazi chomene.’+28 Ntheura uŵaphalire kuti, ‘Ichi ndicho Fumu Yikuru Yehova yayowoya: “‘Palije mazgu ghane agho ghachedwenge kufiskika. Chilichose icho nayowoya chizamuchitika,’ ndimo yayowoyera Fumu Yikuru Yehova.”’”


text: 12 Sono Yehova wakayowoya na Mozesi na Aroni mu charu cha Eguputo. Wakati:2 “Pa myezi yinu, mwezi uwu uŵenge wakwamba kwa imwe. Ndiwo uŵenge mwezi wakwamba wa chaka chinu.+3 Yowoyani ku wumba wose wa Israyeli kuti, ‘Pa zuŵa la 10 la mwezi uno, waliyose wajitolere mberere+ kuyana na nyumba za awiskewo, mberere yimoza pa nyumba yiliyose.4 Kweni usange ŵamunyumba mbachoko chomene mwakuti ŵangamalizga yayi kurya mberere, iwo* na ŵazengezgani ŵawo ŵapafupi ŵagaŵane mberere iyi mu nyumba zawo kuyana na unandi wa ŵanthu. Para mukugaŵa, waliyose mumugaŵire mberere iyi kuyana na umo wakulyera.5 Mberere yinu yiŵe yambura kalema,+ yanalume ya chaka chimoza. Mungasankha pakati pa ŵana ŵa mberere panji ŵa mbuzi.6 Muyipwelelere m’paka pa zuŵa la 14 la mwezi uno,+ ndipo wumba wose wa Israyeli uyikome namise para kwazgelera.+7 Ŵatorepo ndopa na kumija pa furemu ya mulyango, mumphepete na pachanya pake, mu nyumba izo ŵamulyeramo.+8 “‘Ŵakwenera kurya nyama iyi usiku uwu.+ Ŵayiwotche pa moto na kulyera chingwa chambura nthukumusi+ na mphangwe yakuŵaŵa.+9 Kurya yiŵisi yayi panji yakubwatuska, nesi yakuphika mu maji. Kweni muyiwotche pa moto, pamoza na mutu wake na vibodo* vyake ndiposo vyamukati vyake.10 Mungasidangako kufikira namulenji yayi, kweni kalikose ako kakhalako kufika namulenji muwotche na moto.+11 Pakurya muchitenge nthena, mukake lamba winu,* muvware vilyato* ku malundi ghinu, na kukolera ndodo zinu mu mawoko ghinu. Ndipo muryenge mwakuchimbilira. Ni Paska la Yehova.12 Chifukwa mukati mu usiku uwu nendenge mu charu cha Eguputo ndipo nikomenge chilichose chakwamba kubabika mu charu cha Eguputo, kwambira munthu m’paka chiŵeto.+ Neruzgenge ŵachiuta wose ŵa Eguputo.+ Ine ndine Yehova.13 Ndopa ziŵenge chimanyikwiro pa nyumba izo mulimo, ndipo para nawona ndopa nijumphenge waka pa imwe. Apo nkhutimba charu cha Eguputo, chilango chifikenge yayi pa imwe na kumuparanyani.+14 “‘Zuŵa ili liŵenge chikumbusko kwa imwe, mu miwiro yinu yose mukwenera kulisunga na kuchitira chiphikiro Yehova. Ni dango lakuti mulisungenge nyengo zose.15 Mazuŵa 7 muryenge chingwa chambura nthukumusi.+ Pa zuŵa lakwamba mu nyumba zinu muwuskemo chingwa cha nthukumusi. Waliyose uyo waryenge chingwa cha nthukumusi kwambira pa zuŵa lakwamba m’paka zuŵa la 7, munthu uyo wadumulikeko* ku Ŵaisrayeli.16 Pa zuŵa lakwamba muŵenge na ungano wakupatulika, ndipo pa zuŵa la 7 muŵengeso na ungano unyake wakupatulika. Kugwira ntchito yayi mu mazuŵa agha.+ Munganozga waka chakurya chakuti munthu waliyose warye.17 “‘Muchitenge Chiphikiro cha Vingwa Vyambura Nthukumusi,+ chifukwa pa zuŵa ili nizamufumiska wumba* winu mu charu cha Eguputo. Ndipo mukwenera kusunga zuŵa ili mu miwiro yinu yose kuŵa dango lamuyirayira.18 Mu mwezi wakwamba, pa zuŵa la 14 la mwezi uwo, namise muryenge chingwa chambura nthukumusi m’paka pa zuŵa la 21 la mwezi uwo nyengo ya mise.+19 Kwa mazuŵa 7 mu nyumba zinu mungasangikanga chinthu cha nthukumusi chara, chifukwa waliyose uyo wakurya chingwa cha nthukumusi, kwali ni mulendo panji Muisrayeli,+ munthu uyo wadumulikeko* ku wumba wa Israyeli.+20 Mungaryanga chingwa cha nthukumusi chara. Mu nyumba zinu zose muryenge chingwa chambura nthukumusi.’”21 Mwaluŵiro, Mozesi wakachema ŵalara wose ŵa Israyeli+ na kuŵaphalira kuti: “Lutani, waliyose wakasankhe mwana wa mberere panji wa mbuzi kuyana na mbumba zinu, ndipo mukome kuŵa sembe ya Paska.22 Kufuma apo, mutore khunje* la khuni la hisopu na kubizga mu ndopa izo zili mu beseni na kumija ndopa pa furemu ya mulyango, mumphepete na pachanya pake. Paŵavye munthu na yumoza uyo wafumire kuwaro kwa nyumba yake m’paka mulenji.23 Yehova wendengemo na kulanga Ŵaeguputo ndipo para wawona ndopa pa furemu ya mulyango, mumphepete na pachanya pake, Yehova wajumphengepo waka pa milyango yinu, ndipo wazomerezgenge chara kuti chilango cha nyifwa* chinjire mu nyumba zinu.+24 “Imwe na ŵana ŵinu, mukwenera kusunga ichi nga ni dango lamuyirayira.+25 Para mwakanjira mu charu icho Yehova wamupaninge, nga umo wakayowoyera, mukwenera kukasunga chiphikiro ichi.+26 Para ŵana ŵinu ŵamumufumbani kuti: ‘Kasi chiphikiro ichi chikung’anamurachi kwa imwe?’+27 Mukazgorenge kuti: ‘Ni sembe ya Paska la Yehova, uyo wakajumphilira waka nyumba za Ŵaisrayeli mu Eguputo apo wakalanganga Ŵaeguputo, kweni wakazileka nyumba zithu.’”Penepapo ŵanthu ŵakajikama pasi na kusindama.28 Ntheura Ŵaisrayeli ŵakaluta na kuchita nga umo Yehova wakaphalilira Mozesi na Aroni.+ Ŵakachita ndendende.29 Nausiku pakati, Yehova wakakoma mwana waliyose wakwamba kubabika mu charu cha Eguputo,+ kwambira mwana wakwamba wa Farawo uyo wakakhalanga pa mpando wake wachifumu, m’paka mwana wakwamba wa muzga uyo wakaŵa mu jele,* na chiŵeto chilichose chakwamba kubabika.+30 Farawo wakawuka mu usiku wura pamoza na ŵateŵeti ŵake wose, na Ŵaeguputo wose, ndipo mukaŵa chitengero chikuru mu Ŵaeguputo, chifukwa pakaŵavya nyumba iyo mukaŵavya wakufwa.+31 Nyengo yeneyiyo, Farawo wakachema Mozesi na Aroni+ mu usiku ndipo wakati: “Wukani, fumanipo pakati pa ŵanthu ŵane, imwe na Ŵaisrayeli ŵanyinu. Lutaninge mukateŵetere Yehova, nga umo mwayowoyera.+32 Toraniso mberere zinu na ng’ombe zinu ndipo mulutenge, nga umo mwayowoyera.+ Kweni mukweneraso kunitumbika.”33 Ŵaeguputo ŵakamba kuchiska Ŵaisrayeli kuti ŵafumemo luŵiro+ mu charu, chifukwa ŵakati, “tose tili ŵakufwa kale!”+34 Ntheura Ŵaisrayeli ŵakatora nthimphwa zawo zambura nthukumusi, ŵakayeghera mu vyakukonkheramo* nthimphwa ndipo ŵakavunga mu salu zawo na kuthwika pa viŵegha vyawo.35 Ŵaisrayeli ŵakachita ivyo Mozesi wakaŵaphalira, ŵakapempha Ŵaeguputo vinthu vyasiliva, vyagolide, na vyakuvwara.+36 Yehova wakachitiska Ŵaeguputo kuŵa ŵalusungu ku ŵanthu ŵake, ntheura ŵakaŵapa ivyo ŵakapempha. Ŵaisrayeli ŵakapoka katundu wa Ŵaeguputo.+37 Penepapo Ŵaisrayeli ŵakawukako ku Ramesesi+ na kuluta ku Sukoti,+ ŵakaŵa ŵanalume pafupifupi 600,000 ŵakwenda pasi, kwambura kusazgapo ŵana.+38 Ŵanthu ŵanandi ŵamitundu yinyake+ ŵakaluta nawo, pamoza na mberere na ng’ombe. Viŵeto vikaŵa vinandi chomene.39 Ŵakamba kotcha vibama vyambura nthukumusi vya nthimphwa iyo ŵakafuma nayo ku Eguputo. Vikaŵa vyambura nthukumusi chifukwa pakufuma mu Eguputo ŵakachimbizgika mwamabuchi mwakuti ŵakatondeka kujinozgera chakurya chilichose.+40 Ŵaisrayeli awo ŵakakhala mu Eguputo,+ ŵakakhalamo vyaka 430.+41 Paumaliro wa vyaka 430, pa zuŵa lenelili, wumba* wose wa Yehova ukafuma mu charu cha Eguputo.42 Ni usiku wakuti ŵachitirenge chiphikiro Yehova chifukwa cha kuŵafumiska mu charu cha Eguputo. Mu usiku uwu, Ŵaisrayeli wose mu miwiro yawo yose ŵachitirenge chiphikiro Yehova.+43 Yehova wakati kwa Mozesi na Aroni, “Dango la Paska ni ili: Mulendo wangaryangako yayi.+44 Kweni usange munyake wali na muzga uyo wakamugura na ndalama, mukwenera kumukotora.+ Pekha para mwachita nthena ndipo wangaryako.45 Mulendo uyo mukukhala nayo na waganyu ŵangaryangako yayi.46 Mulyerenge mu nyumba yimoza. Muleke kufumira kuwaro kwa nyumba na nyama yiliyose, nesi kuphyora chiwangwa chake.+47 Wumba wose wa Israyeli uchitenge chiphikiro ichi.48 Usange mulendo uyo mukukhala nayo wakukhumba kuchitako chiphikiro cha Paska la Yehova, mwanalume waliyose wa nyumba yake wakwenera kukotoleka. Apo ndipo wangiza pafupi na kuchita chiphikiro ichi. Nayo waŵenge nga ni mweneko charu. Kweni mwanalume waliyose wambura kukotoleka wangaryangako chara.+49 Mwenecharu na mulendo uyo wakukhala pakati pinu, ŵalondezgenge dango limoza.”+50 Ntheura Ŵaisrayeli wose ŵakachita nga umo Yehova wakaphalilira Mozesi na Aroni. Ŵakachita ndendende.51 Pa zuŵa ili, Yehova wakafumiska Ŵaisrayeli mu charu cha Eguputo pamoza na mawumba ghawo.*


text:
MUTU 91
Lazaro Wakawuskika
LAZARO WAKAWUKA
SANIHEDIRINI YIKAPANGANA VYA KUKOMA YESU
Yesu wakati wakumana na Marita kweniso Mariya kufupi na Betaniya, wose ŵakaluta ku dindi la Lazaro. Dindi ili yikaŵa mphanji ndipo ŵakajarapo chilibwe. Yesu wakati: “Wuskanipo libwe.” Marita wakamanya yayi ivyo Yesu wakakhumbanga kuchita, ntheura wakafipa mtima, wakati: “Fumu, sono wakwenera kuti wakununkha, chifukwa ili ni zuŵa lachinayi.” Kweni Yesu wakati kwa iyo: “Asi nangukuphalira kuti usange ukugomezga uwonenge uchindami wa Chiuta?”—Yohane 11:39, 40.
Ntheura ŵakawuskapo libwe. Kufuma apo, Yesu wakinuska maso ghake kuchanya na kulomba kuti: “Adada, nkhumuwongani kuti mwanipulika. Enya, nkhumanya kuti nyengo zose mukunipulika, kweni nayowoya mazgu agha chifukwa cha mzinda uwo wimilira pafupi, mwakuti ugomezge kuti imwe ndimwe muli kunituma.” Ivyo Yesu wakachita pakulomba pa wumba, vikawovwira ŵanthu kumanya kuti ivyo wakaŵa pafupi kuchita, wavichitenge na nkhongono za Chiuta. Penepapo Yesu wakachemerezga na lizgu likuru, wakati: “Lazaro, fuma!” Lazaro wakafuma nadi, malundi na mawoko ghake ghakukakika na salu, ndipo chisko chake chikavungika na salu. Yesu wakati: “Musuturani ndipo mulekani walutenge.”—Yohane 11:41-44.
Ŵayuda ŵanandi awo ŵakiza kuzakasanguluska Mariya na Marita ŵakawona munthondwe uwu ndipo ŵakapulikana mwa Yesu. Kweni ŵanyake ŵakachimbira na kukaphalira Ŵafarisi ivyo Yesu wakachita. Ŵafarisi na ŵalara ŵa ŵasembe ŵakachemeska ungano wa Sanihedirini, khoti likuru la Ŵayuda. Wasembe mukuru Kayafa, nayo wakaŵa yumoza wa Sanihedirini. Ŵanyake ŵa iwo ŵakadandawura kuti: “Kasi tichitechi, chifukwa munthu uyu wakuchita vimanyikwiro vinandi? Usange tikumulekelera waka, ŵanthu wose ŵapulikanenge mwa iyo, ndipo Ŵaroma ŵizenge na kupoka malo ghithu na mtundu withu wuwo.” (Yohane 11:47, 48) Ŵanthu awo ŵakawonanga na maso kuti Yesu “wakuchita vimanyikwiro vinandi,” ndiwo ŵakaphaliranga ŵalongozgi. Kweni ŵalongozgi aŵa ŵakakondwanga yayi na ivyo Chiuta wakachitanga kwizira mwa Yesu. Chomene ŵakafipiranga mtima udindo na mazaza agho ŵakaŵa nagho.
Ŵasaduki nkhongono zikaŵamalira kupulika kuti Lazaro wawuskika ku ŵakufwa, chifukwa ŵakagomezganga yayi kuti ŵakufwa ŵazamuwuka. Kayafa, uyo wakaŵa Musaduki, wakayowoyapo, wakati: “Mukumanya chilichose chara, ndipo mukughanaghana chara kuti ntchiwemi kwa imwe kuti munthu yumoza wafwire ŵanthu wose, kuluska kuti mtundu wose uparanyike.”—Yohane 11:49, 50; Milimo 5:17; 23:8.
Pakuwona udindo uwo Kayafa wakaŵa nawo, Chiuta ndiyo wakamuchitiska kuti wayowoye nthena, “wakayowoya vya mu mutu wake chara.” Kayafa wakang’anamuranga kuti ntchiwemi Yesu wakomeke mwakuti mazaza na nkhongono ivyo ŵalongozgi ŵa chisopa ŵakaŵa navyo vileke kuyuyulika. Kweni ivyo Kayafa wakayowoya vikalongora kuti para Yesu wafwa, waŵenge chiwombolero, ku Ŵayuda pera yayi, kweniso ku ‘ŵana wose ŵa Chiuta awo ŵakambininika.’—Yohane 11:51, 52.
Ivyo Kayafa wakayowoya vikakhorweska nadi Sanihedirini kuti Yesu wakomeke. Kasi Nikodemo, yumoza wa Sanihedirini uyo wakatemwanga Yesu, wakamuphalirako ivyo ŵakapangananga? Tikumanya yayi, kweni Yesu wakafumamo mu Yerusalemu. Ntheura wakakomeka yayi pambere nyengo iyo Chiuta wakatema yindakwane.
Manyani Vinandi
Nyifwa Mbumaliro wa Vyose Yayi
Cifukwa wuli Yesu wakayaniska nyifwa na kugona tulo? Kasi tingasambirako vici ku nkhani za ciwuka izo zili mu Baibolo?
Kasi Ŵakutemweka Ŵinu Awo Ŵali Kufwa Ŵazamuwuka?
Kasi ŵakutemweka ŵinu ŵali kufwa? Kasi vingachitika kuti muzakaŵawoneso? Sambirani vinandi chifukwa Baibolo likusambizga kuti ŵakufwa ŵazamuwuka.


text:
GONGWE LA MULINDA FEBRUARY 2015
Kasi Mungachita Wuli Kuti Mukondwenge na Ntchito?
Ŵanthu ŵanandi ŵakukondwa na ntchito ndipo ŵakusanga nayo phindu. Ntchivichi chaŵawovwira kuti ŵawonenge ntchito zinonono mwakwenelera?
Kasi Ntchito Zinonono Ni Zambura Kwenelera?
Ŵanthu ŵanyake ŵakuwona kuti mbakwenelera yayi kugwira ntchito zinonono. Kweni ŵanthu ŵanandi ŵakukondwa kugwira ntchito zinonono. Kasi ntchivichi chaŵawovwira kuti ŵakondwenge na ntchito?
Kasi Mungachita Wuli Kuti Mukondwenge na Ntchito?
Baibolo likuyowoya ivyo vingawovwira kuti mukondwenge na kukhorwa na ntchito iyo mukugwira
Chifukwa Wuli Tikwenera Kuŵazga Baibolo?
Nangauli Baibolo likalembeka ni kale, kweni likutovwira mazuŵa ghano. Kasi Baibolo lingamovwirani wuli?
Nkhakondwa Chomene na Mazgoro Ghakupulikikwa Makora gha mu Baibolo
Ernest Loedi wakasanga mazgoro gha mafumbo agho wakajifumbanga. Mazgoro gha mu Baibolo ghakamovwira kuti waŵe na chigomezgo
‘Asi Kupatawura Nkhwa Chiuta?’
Kasi ntchivichi chikawovwira Yosefe kuti wapatawure maloto gha mulara wa ŵakupeleka nkhombo, mulara wa ŵakuphika, na Faro? Kasi Yosefe wakafuma wuli mu jele mu zuŵa limoza pera na kwamba kukhala mu nyumba yachifumu?
Mafumbo Agho Baibolo Likuzgora
Boma la pa charu chose lizamovwira kuti pa charu paŵe bata na mtende. Chifukwa wuli tingagomezga kuti Chiuta waŵikengepo nadi boma ili? Ninjani wazamuŵa fumu?
Zinyake izo Zalongoreka mu Magazini
Kasi Ŵanthu Ŵavinjeru Ndiwo Ŵakalemba Baibolo?
Wonani ivyo Baibolo likuyowoya.


text:
MUTU WA PA CIKOPI | KASI CIUTA WAKUTI WULI PA NKHANI YA KUKHWEŴA HONA?
Kasi Ciuta Wakuti Wuli pa Nkhani ya Kukhweŵa Hona?
Naoko, uyo wazunulika mu nkhani yakwamba, wakayowoya umo wakalekera hona. Wakati: “Nili kusintha umoyo wane cifukwa ca kusambira makhaliro gha Ciuta na khumbo lake.” Ivyo wakasambira vili mu Baibolo. Nangauli Baibolo likuyowoyapo yayi vya hona, kweni likutovwira kumanya umo Ciuta wakuwonera kukhweŵa. * Ŵanandi awo ŵasambira unenesko uwu, vyaŵawovwira kukana panji kuleka hona. (2 Timote 3:16, 17) Tiyeni tiwonepo mauheni ghatatu gha kukhweŵa, ndipo tiwoneso ivyo Baibolo likuyowoya.
MUNTHU WAKUŴA NA CIBABA
Mu hona muli munkhwala wakucemeka nikotini, uwo ukucitiska munthu kuti watenge waka mtima lakulaku. Munthu njeza zikukwera kweniso mtima ukudindiŵara. Para munthu wakukhweŵa, nikotini wakucimbilira ku wongo. Pakuti para munthu wacupurapo waka kamoza, nikotini wakunjira, ipo munthu uyo wakukhweŵa paketi limoza pa dazi wakumira nikotini 200 pa dazi. Para munthu wakukhweŵa hona pafupipafupi, nikotini wakumucitiska kuti waŵenge na cibaba cikuru ca hona. Munthu uyo hona lamunjira comene, wakujipulika nga walwara para wandakhweŵe.
‘Muli ŵazga ŵa uyo mukumupulikira.’—Ŵaroma 6:16
Kasi mungamupulikira nadi Ciuta usange muli ŵazga ŵa hona?
Baibolo likutovwira kupulikiska makora nkhani iyi, likuti: ‘Kasi mukumanya cara kuti usange mukujipeleka kwa munthu nga mbazga kuti mumupulikire, ndikuti muli ŵazga ŵake cifukwa cakuti mukumupulikira?’ (Ŵaroma 6:16) Para munthu mtima uli lyokolyoko pa hona, wakukaŵa yayi kuŵa muzga wa hona. Kweni Ciuta, uyo zina lake ni Yehova, wakukhumba kuti tiŵe ŵakufwatuka ku vinthu ivyo vikunanga thupi lithu. Wakukhumbaso kuti tiŵe ŵakufwatuka ku vinthu ivyo vikunanga mzimu withu, kung’anamura, maghanoghano ghithu. (Salmo 83:18; 2 Ŵakorinte 7:1) Ntheura para munthu wakusambira vinandi vya Ciuta na kumucindika, wakumanya kuti Yehova wakukhumbikwira kuti timupenge vinthu viwemi comene. Ndipo iyo wakumanya kuti wangamupa Ciuta viwemi cara usange wacali muzga wa cizgoŵi ciheni. Fundo iyi yikovwira munthu kukana makhumbiro ghakupweteka.
Olaf wakukhala ku Germany. Wali kumazga suzgo la kukhweŵa ilo wakaŵa nalo kwa vyaka 16. Iyo wakamba kukhweŵa hona wali na vyaka 12. Olaf wakuti: “Nkhati nakhweŵa ndudu yakwamba, nkhawona nga palije suzgo. Kweni vyaka vikati vyajumphapo, vinthu vikafika paheni. Nyengo yimoza nkhaŵavyirathu hona, nkhasuzgika comene mwakuti nkhasolerezga tuvisinkhinthi tose uto nkhataya, nkhawunjika tuhona, na kuŵanga ndudu pa nyuzipepara. Sono nkhuwona kuti ici cikaŵa cakukhozga soni comene.” Kasi wakacita wuli kuti waleke kukhweŵa hona? Iyo wakuti: “Cikuru ico cikanovwira nchakuti nikondweske Yehova. Pakuwona umo Yehova wakutemwera taŵanthu na cigomezgo ico wakutipa, nkhasanga nkhongono zakulekerathu kukhweŵa hona.”
KUKHWEŴA KUKUNANGA THUPI
Buku linyake likuti: ‘Ŵasayansi ŵasanga kuti kukhweŵa hona kukunanga pafupifupi ciŵaro cilicose ca thupi, ndipo munthu wangalwara na kufwa.’ (The Tobacco Atlas) Tikumanya kuti kukhweŵa kukwambiska kansa, nthenda ya mtima, na matenda gha m’maphapu, nangauli matenda agha ngakwambukira yayi. Kweni wupu wa vyaumoyo pa caru cose ukuti hona wangambiskaso matenda ghakwambukira nga nchikhoso ca TB, ico cikukoma ŵanthu ŵanandi.
“Utemwenge Yehova Ciuta wako na mtima wako wose na umoyo wako wose na maghanoghano ghako ghose.”—Mateyu 22:37
Kasi tingati mukumutemwa Ciuta na kumucindika usange mukufipiska thupi ilo wali kumupani?
Yehova Ciuta wakutisambizga kwizira mu Baibolo kuti tipwelelerenge umoyo withu, thupi lithu, na maghanoghano ghithu. Mwana wake Yesu, wakayowoyapo fundo iyi apo wakati: “Utemwenge Yehova Ciuta wako na mtima wako wose na umoyo wako wose na maghanoghano ghako ghose.” (Mateyu 22:37) Apa cikulongora kuti Ciuta wakukhumba kuti tipwelelerenge umoyo na thupi lithu, ndipo tivicindikenge. Peneapo tikusambira vya Yehova na ivyo walayizga, tikwamba kumutemwa na kuwonga vyose ivyo waticitira. Ici cikutovwira kuti tifwatukeko ku cilicose ico cikufipiska thupi.
Jayavanth ni dokotola wa ku India. Wakakhweŵa hona vyaka 38. Iyo wakuti: “Nkhasambira mu magazini gha vyacipatala uheni wa kukhweŵa. Nkhamanyanga kuti kukhweŵa nkhuheni, ndipo nkhaphaliranga ŵalwari kuti ŵaleke kukhweŵa. Kweni ine nkhatondekanga kuleka, nangauli nkhayezgapo maulendo 5 panji 6.” Nchivici cikamovwira kuti paumaliro waleke nadi? Iyo wakuti: “Nkhaleka kukhweŵa cifukwa ca kusambira Baibolo. Nkhakhumbanga kukondweska Yehova, lekani nkhaleka kukhweŵa nyengo yeneyiyo.”
KUKHWEŴA KUKUPWETEKA ŴANJI
Josi ilo munthu wakucupura para wakukhweŵa na josi ilo likusunkha ku ndudu ndiheni comene. Para munthu wathutako josi la hona, wangazakakoleka na kansa na matenda ghanyake. Caka cilicose, ŵanthu 600,000 awo ŵakukhweŵa yayi ŵakufwa cifukwa ca kuthutako waka josi lake, comenecomene ŵanakazi na ŵana. Lipoti la wupu wa vyaumoyo likucenjezga kuti: “Palije apo munthu wangati wabisama kuti waleke kuthutako josi la hona.”
“Utemwenge mzengezgani wako umo ukujitemwera wamwene.”—Mateyu 22:39
Kasi mukuŵatemwa nadi ŵazengezgani na ŵamunyumba yinu usange mukuŵacupulira josi la hona?
Yesu wakati kutemwa ŵazengezgani, kung’anamura, ŵabali ŵithu, ŵabwezi, na ŵanji awo ŵali nase pafupi, nchinthu caciŵiri kufuma pa kutemwa Ciuta. Wakati: “Utemwenge mzengezgani wako umo ukujitemwera wamwene.” (Mateyu 22:39) Usange tikucita cinthu ico cikupweteka awo ŵali nase pafupi, ndikuti tikuŵatemwa yayi. Citemwa ceneko cikutituma kuti tilondezgenge fundo ya mu Baibolo yakuti: “Waliyose walutilire kupenja ico nchacandulo kwa iyomwene cara, kweni ico nchacandulo kwa munthu munyake.”—1 Ŵakorinte 10:24.
Armen, uyo wakukhala ku Armenia, wakuti: “Ŵamumbumba yane ŵakanipempha kuti nileke kukhweŵa cifukwa nawo vikaŵapwetekanga. Kweni nkhakhumba cara kuzomera kuti vikuŵapweteka nadi.” Iyo wakulongosora ico cikamovwira, wakuti: “Nkhaleka kukhweŵa cifukwa ca kumanya Baibolo kweniso kutemwa Yehova. Nkhawamo kuti nkhajipwetekanga nekha kweniso awo ŵali nane pafupi.”
SUZGO LA KUKHWEŴA LIZAMUMALIRATHU
Baibolo lili kovwira Olaf, Jayavanth, na Armen kuti ŵaleke cizgoŵi ico cikaŵapwetekanga kweniso cikapwetekanga ŵanji. Ŵakaleka cifukwa ŵakamanya kuti kukhweŵa nkhuheni kweniso cifukwa cakuti ŵakamba kutemwa Yehova na kukhumba kumukondweska. Lemba la 1 Yohane 5:3 likulongosora ivyo citemwa cikucita, likuti: “Ili ni ng’anamuro la kutemwa Ciuta lakuti tisungilire malango ghake; ndipo malango ghake ngazito cara.” Tikwenera kumanya kuti nyengo zinyake cikuŵa cakusuzga kulondezga fundo za mu Baibolo. Kweni usange munthu wakutemwa nadi Ciuta, wawonenge kuti nchakusuzga yayi kupulikira.
Yehova Ciuta wakovwira ŵanthu ŵanandi kuti ŵafwatukeko ku wuzga wa kukhweŵa hona. Wakuŵawovwira kwizira mu mulimo wakusambizga Baibolo uwo ukucitika pa caru cose capasi. (1 Timote 2:3, 4) Sonosono apa, Yehova wizenge na Ufumu wake, uwo uli mu mawoko gha Mwana wake, Yesu Khristu. Na ufumu uwu, Yehova wazamuwuskapo ŵamalonda wose awo ŵanjizga ŵanthu ŵanandi mu wuzga wa hona. Wazamumazgirathu suzgo la kukhweŵa ndipo wazamovwira ŵanthu ŵakupulikira kuŵa ŵakutowa mu thupi na mu maghanoghano.—Yesaya 33:24; Uvumbuzi 19:11, 15.
Usange pasono vikumusuzgani kuleka hona, kuthika lusoko cara. Namwe mungaleka hona para mungasambira kutemwa Yehova na kutolera maghanoghano ghake pa nkhani ya kukhweŵa. Ŵakaboni ŵa Yehova ŵangamovwirani kuti musambire fundo za mu Baibolo na kuzilondezga. Manyani kuti usange mukukhumba nadi kuti Yehova wamovwirani kuleka hona, wamupaninge nkhongono izo mukukhumbikwira.—Ŵafilipi 4:13.
^ ndime 3 Para tikuyowoya vya kukhweŵa mu nkhani iyi tikung’anamura kukhweŵa kwa mtundu uliwose kwali ni ndudu, phinya panji kuti folo. Kweni fundo izo zikuyowoyeka zikovwiraso awo ŵakucita kusumba hona, kuwira, kubema, na vinthu vinyake.


text:
IVYO BAIBOLO LIKUYOWOYA PA NKHANI YA
Kwenjerwa
Kwenjerwa kuli paŵiri. Kunyake nkhuwemi kweni kunyake nkhwakupweteka. Baibolo likutovwira kuti timanye mitundu yose yiŵiri ya kwenjerwa.
Kasi kwenjerwa nkhwakawiro?
IVYO TIKWENERA KUMANYA
Para munthu wakwenjerwa wakufwasa yayi, wakuchita wofi, panji wakufipa mtima. Waliyose wa ise wangamba kwenjerwa pakuti tikukhala mu charu chiheni.
IVYO BAIBOLO LIKUYOWOYA
Themba Davide likalemba kuti: “Kasi niŵenge wakwenjerwa, na wachitima mu mtima wane zuŵa lililose m’paka pawuli?” (Salimo 13:2) Kasi ntchivichi chikamovwira Davide pa suzgo ili? Ni lurombo. Wakapungulira mtima wake kwa Chiuta, ndipo wakathemba chomene lusungu lwa Chiuta. (Salimo 13:5; 62:8) Nakuti Chiuta wakutiphalira kuti timuthulire masuzgo ghithu. Lemba la 1 Petrosi 5:7 likuti: “Muthulirani [Chiuta] vyose ivyo mukwenjerwa navyo, chifukwa wakumupwelelerani.”
Kweni pali vinthu vinyake ivyo tingachita kuti tileke kwenjerwa chomene. Nyengo yinyake Paulosi wakamba “kwenjelwera mipingo yose,” ntheura wakayezgayezga kuti waŵasanguluske na kukhwimiska awo wakaŵafipiranga mtima. (2 Ŵakorinte 11:28) Apa tingati kwenjerwa kwa Paulosi kukaŵa kuwemi chifukwa kukamovwira kuti wawovwire awo ŵakakhumbikwiranga wovwiri. Nase tingachita vyanthena ivi. Kweni usange tikuzerezga kovwira ŵanyithu, tingalongora kuti tikuŵafipira mtima yayi.—Zintharika 17:17.
“Kulaŵiska pa ivyo imwe mukukhumba pera yayi, kweniso ivyo ŵanyinu ŵakukhumba.”—Ŵafilipi 2:4.
Kasi mungachita wuli usange mukwenjerwa mwakujumphizga?
IVYO TIKWENERA KUMANYA
Nyengo zinyake ŵanthu ŵakwenjerwa chifukwa cha ivyo ŵakabuda kumasinda, ivyo vizenge munthazi, panji chifukwa cha suzgo la ndalama. *
IVYO BAIBOLO LIKUYOWOYA
Kufipa mtima na ivyo mukabuda kumasinda: Nyengo yakale ŵanthu ŵanyake ŵakaŵa ŵaloŵevu, ŵakuphanga, ŵaleŵi, na ŵankhungu pambere ŵandazgoke Ŵakhristu. (1 Ŵakorinte 6:9-11) M’malo mwa kughanaghana chomene ivyo ŵakachita kumasinda, ŵakasintha nthowa zawo na kwamba kugomezga kuti Chiuta waŵachitirenge lusungu lukuru. Lemba la Salimo 130:4 likuti: “Imwe [Chiuta] mukugowokera zanadi, mwakuti muwopeke.”
Kufipa mtima na ivyo viŵengeko namachero: Yesu Khristu wakati: “Kwenjerwa napachoko chara vya zuŵa lakulondezgapo, chifukwa zuŵa lakulondezgapo liŵenge na vyenjezgo vyake.” (Mateyu 6:25, 34) Kasi fundo yake yikaŵa yakuti wuli? Fundo yake njakuti tikwenera kumazga dankha masuzgo gha zuŵa ilo tafikako. Tileke kutora masuzgo gha zuŵa lakulondezgapo na kusazga na gha zuŵa ilo tilimo. Para tachita nthena mahara ghangatimalira, ndipo tingachita vinthu kwambura kughanaghanirapo. Kweniso kumbukani kuti vinthu vinandi ivyo tikwenjerwa navyo, pamanyuma tingazakasanga kuti ni vyambura kuzirwa.
Kwenjerwa chifukwa cha ndalama: Munthu munyake wavinjeru wakalomba Chiuta kuti: “Munganipanga ukavu chara nesi usambazi.” (Zintharika 30:8) Kweni iyo wakakhumbanga kuti waŵenge wakukhorwa na ivyo wali navyo, nakuti ndivyo Chiuta wakukhumba. Pa Ŵahebere 13:5, tikuŵazga kuti: “Umoyo winu uŵenge wambura kutemwa ndalama, uku mukukhorwa na vinthu ivyo vilipo. Pakuti iyo [Chiuta] wati: “‘Nikulekenge yayi napachoko nesi kukutaya munthowa yiliyose.’” Chiuta wakutondeka yayi kovwira awo ŵakumugomezga na kukhala umoyo wambura kukhumba vinandi. Kweni nyengo zinyake ndalama zikutondeka kovwira uyo wakuzigomezga.
“Nindawonepo kuti murunji wasidika, panji ŵana ŵake kupempheska chingwa.”—Salimo 37:25.
Kasi taŵanthu tizamuŵapo ŵambura kwenjerwa nthena?
IVYO ŴANTHU ŴAKUYOWOYA
Mutolamakani Harriet Green, mu 2008 wakalemba mu nyuzipepara yinyake (The Guardian) kuti: “Tafika mu nyengo iyo ŵanthu ŵanandi ŵakwenjerwa.” Mu 2014, Patrick O’Connor wakalemba mu nyuzipepara yinyake (The Wall Street Journal) kuti: “Sono ŵanthu ŵanandi mu America mbakwenjerwa chomene kuluska kumasinda.”
IVYO BAIBOLO LIKUYOWOYA
“Mtima wa munthu ukulopwa chifukwa cha kwenjerwa, kweni mazgu ghawemi ghakuwukondweska.” (Zintharika 12:25) “Mazgu ghawemi” ni ‘makani ghawemi gha Ufumu.’ (Mateyu 24:14) Sonosono apa, Ufumu wa Chiuta uwu uzamuchita ivyo ise tingachita yayi. Uzamuwuskapo vinthu vyose ivyo tikwenjerwa navyo nga mbulwari na nyifwa. “[Chiuta] wazamufyura masozi ghose ku maso [ghithu], ndipo nyifwa yizamuŵakoso yayi. Kuzamuŵavya kutengera panji kulira, kutampha nesi vyakuŵinya.”—Chivumbuzi 21:4.
“Mphanyi Chiuta uyo wakupeleka chigomezgo wamupani chimwemwe chikuru na mtende chifukwa mukumugomezga.”—Ŵaroma 15:13.
^ ndime 10 Ŵanthu awo ŵakulwara chifukwa cha kwenjerwa chomene ŵangachita makora kukakumana na dokotala. Magazini ya Wukani! yikuphalirapo yayi ŵanthu munkhwala panji wovwiri uwo ŵangapokera.
Manyani Vinandi
Kasi Mungachita Wuli Para Mukwenjerwa?
Para vinthu vyamusuzgani chomene, Baibolo lingawovwira.
Kasi Chiuta Wakakhumbanga Kuti Vinthu Viŵe Nthena?
Mukwenera kuti mukuzizwa kuwona kuti masuzgo nganandi mazuŵa ghano. Kasi mukumanya kuti Baibolo likuti vinthu vizamusintha kunthazi ndiposo kuti namwe muzamupindura na kusintha uku?


text: 40 Chiuta winu wakuti: “Sanguluskani, sanguluskani ŵanthu ŵane.+2 Yowoyani kuti mumufike pamtima* Yerusalemu,Ndipo pharazgani kwa iyo kuti mulimo uwo wakachichizgikanga kuwuchita wamara,Ubudi wake wagowokereka.+Wapokera kufuma mu woko la Yehova kuwerezga kaŵiri pa zakwananga zake zose.”+3 Mazgu gha munthu uyo wakuchemerezga mu mapopa, ghakuti:“Sengurani* nthowa ya Yehova!+Pangirani Chiuta withu msewu wakunyoloka+ mu chipalamba.+4 Dambo lililose likwezgeke,Ndipo phiri lililose na tumapiri vikhizgikire pasi.Malo ghakutunthumuka ghazgoke ghaskeeNdipo malo ghamabonkhomabonkho ghazgoke vidika.+5 Uchindami wa Yehova uvumbukwenge,+Ŵanthu wose ŵawuwonerenge pamoza,+Pakuti mulomo wa Yehova wayowoya.”6 Pulikani, munthu munyake wakuti: “Chemerezga!”Munyake wakufumba kuti: “Kasi nichemerezge vichi?”“Munthu waliyose mbutheka wakubiliŵira.Lusungu* lwawo lose luli nga ni luŵa lamuthondo.+7 Utheka wakubiliŵira ukomira,Luŵa likufota,+Chifukwa mvuchi* wa Yehova ukuputirapo.+Enya, ŵanthu mbutheka wakubiliŵira.8 Utheka wakubiliŵira ukomira,Luŵa likufota,Kweni mazgu gha Chiuta withu ghakukhalilira muyirayira.”+9 Kwera pachanya pa phiri,Wamwanakazi, iwe ukwiza na makani ghawemi kwa Ziyoni.+Tumphuska mazgu ghako na nkhongono,Wamwanakazi, iwe ukwiza na makani ghawemi kwa Yerusalemu.Chemerezga, ungawopanga chara.Pharazga ku misumba ya Yuda kuti: “Wonani Chiuta winu.”+10 Wonani, Fumu Yikuru Yehova yizenge mu nkhongono,Ndipo woko lake liwusenge m’malo mwa iyo.+Wonani, njombe yake yili na iyo,Ndipo malipiro agho wakupeleka ghali pamaso pake.+11 Wapwelelerenge mskambo wake nga ni muliska.+Na woko lake wawunganyenge pamoza twana twa mberere,Ndipo watuyeghenge pa chifuŵa chake.Walongozgenge makoramakora izo zikonkheska.+12 Ni njani wali kupimapo maji mu chikufi cha woko lake+Na kupima mtambo mu fyakanya za woko lake?Ni njani wawunjika na kupima fuvu la charu chapasi+Panji kupima phiri pa vyakupimiraNa tumapiri pa sikelo?13 Ni njani wapima mzimu wa Yehova,Ndipo ni njani wangamusambizga nga ngwakumupa fundo?+14 Kasi wangafumba njani kuti wapulikiske tunthu,Panji ni njani uyo wakumusambizga nthowa ya urunji,Panji kumusambizga kuti wamanye vinthu,Panji kumulongora nthowa ya kupulikiska kwanadi?+15 Wonani, mitundu yili nga nkhanthonyezi mu chiŵiya,Ndipo yikuwoneka nga ni fuvu pa sikelo.+Wonani, wakunyamura virwa nga ni fuvu la nyililiri.16 Lebanoni nayo ngwakukwana yayi kuti moto ulutilire kugolera,*Ndipo vinyama vyake vyamuthondo vikukwana chara kuŵa sembe yakotcha.17 Pamaso pake, mitundu yose yili nga ntchinthu icho kulije.+Wakuyiwona nga nkhanthu chara, nga ntchinthu chawakawaka.+18 Kasi Chiuta mungamuyaniska na njani?+Kasi mungamukozganiska na njani?+19 Munthu waluso wakupanga chikozgo,*Nkhwantha ya visulo yikuchiphaka golide,+Na kufura maunyoro ghasiliva.20 Wakusankha khuni kuti liŵe chakupeleka chake,+Khuni ilo lingavunda chara.Wakupenja munthu waluso pakuŵajaKuti wapange chikozgo chakuŵaja icho chingasezgeka yayi.+21 Kasi mukumanya yayi?Kasi mundapulike?Kasi mundaphalirike kufuma pakwamba?Kasi mundapulikiske kwamba pa kukhazikika kwa charu chapasi?+22 Pali yumoza uyo wakukhala pachanya pa bulunga la charu chapasi,+Ndipo ŵanthu awo ŵakukhalamo ŵali nga ni mphazi.Wakutandawura machanya nga ni salu yaveluvelu,Ndipo wakughatandazga nga ntchihema chakukhalamo.+23 Wakukhizga ŵakuchindikika kuŵa ŵambura ntchitoNdipo wakuzgora ŵeruzgi* ŵa charu chapasi kuŵa ŵawaka.24 Ŵakupandika chara,Ŵakuseŵeka yayi,Chimuthibiti chawo chindajinthe msisi mu charu,Ŵakuputwa na komira,Ndipo mphepo yikuŵapyepyetulira kutali nga ntchipundwe.+25 “Kasi munganiyaniska na njani kuti niyane nayo?” wakuti Mutuŵa.26 “Yinuskirani maso ghinu kuchanya, muwone.Ni njani wali kulenga vinthu ivi?+Ni uyo wakuvifumiska mu mawumba na kuvipenda.Vyose wakuvichema mazina.+Chifukwa cha nkhongono zake zakuluska na nkhongono zake zakuzizwiska,+Palije nanga ntchimoza icho chikumuzgeŵa.27 Iwe Yakhobe, chifukwa wuli ukuyowoya nthena, we Israyeli, chifukwa wuli ukuti:‘Nthowa yane yabisika kwa Yehova,Ndipo nkhupokera chara urunji kufuma kwa Chiuta’?+28 Kasi mukumanya yayi? Kasi mundapulike?Yehova, Mlengi wa vigoti vya charu chapasi ni Chiuta muyirayira swii.+Wakuvuka chara panji kulopwa nkhongono.+Mahara ghake ngambura kupenjeka.*+29 Wakuŵapa nkhongono ŵakuvukaNkhongono zinandi ku awo ŵalije nkhongono.+30 Ŵasepuka ŵavukenge na kulopwa,Ndipo ŵanyamata ŵakhuŵarenge na kuwa,31 Kweni awo ŵakugomezga Yehova ŵaŵengeso na nkhongono.Ŵadukenge na mapapindo nga ni nombo.+Ŵachimbirenge, kweni ŵalopwenge chara.Ŵendenge ndipo ŵavukenge yayi.”+


text:
Umo ŵangachitira na ivyo ŵayora ku nkhondo (13-54)
31 Yehova wakati kwa Mozesi:2 “Wezgera nduzga+ Ŵamidiyani+ chifukwa cha ivyo ŵakachitira Ŵaisrayeli. Pamanyuma utolekerenge ku ŵanthu ŵakwako.”*+3 Ntheura Mozesi wakaphalira ŵanthu kuti: “Ŵanalume ŵanyake pakati pinu ŵatore vilwero kunozgekera nkhondo na Midiyani kuti ŵakawezgere nduzga za Yehova pa Midiyani.4 Fuko lililose la mafuko ghose gha Israyeli, litumeko ŵanalume 1,000 ku nkhondo.”5 Ntheura kufuma mu vikwi* vya Israyeli,+ mu fuko lililose mukafuma ŵanalume 1,000. Wose ŵakukwana 12,000 ŵakanozgeka kukarwa nkhondo.6 Penepapo Mozesi wakaŵatuma ku nkhondo ŵanalume 1,000 kufuma pa fuko lililose, pamoza na Finehasi+ wasembe* mwana wa Eliyazara, uyo wakaŵa na viteŵetero vyakupatulika na mbata+ zakupelekera vimanyikwiro mu woko lake.7 Ŵakarwa nkhondo na Midiyani nga umo Yehova wakaphalilira Mozesi, ŵakakoma mwanalume waliyose.8 Pa awo ŵakakomeka, pakaŵaso mathemba ghankhondi gha Midiyani agha: Evi, Rekemu, Zuri, Huru, na Reba. Ŵakakomaso Balamu+ mwana wa Beyori na lupanga.9 Kweni Ŵaisrayeli ŵakakora ŵanakazi na ŵana ŵa ku Midiyani na kuluta nawo. Ŵakayora viŵeto vyawo vyose, miskambo yawo yose, na katundu wawo yose.10 Ŵakawotcha misumba yawo yose iyo ŵakakhalangamo na misasa yawo yose yakuzingilizgika na malinga.11 Ŵakatora vinthu vyose, ŵanthu na viŵeto wuwo.12 Ŵanthu awo ŵakakoleka ŵakiza nawo kwa Mozesi na Eliyazara wasembe na ku wumba wa Ŵaisrayeli, pamoza na vinthu vyose ivyo ŵakayora. Ŵakiza ku msasa mu vidika vya Mowabu+ pafupi na Yorodani ku Yeriko.13 Penepapo Mozesi, Eliyazara wasembe, na ŵalongozgi wose ŵa wumba ŵakafuma na kukakumana nawo kuwaro kwa msasa.14 Kweni Mozesi wakakwiyira ŵalara ŵa nkhondo awo ŵakimikika, ŵalongozgi ŵa vikwi na ŵalongozgi ŵa mahandiredi awo ŵakafuma ku nkhondo.15 Mozesi wakati kwa iwo: “Kasi ŵanakazi wose mwaŵalekerachi ŵamoyo?16 Aŵa ndiwo ŵakatondeska Ŵaisrayeli kugomezgeka+ kwa Yehova pa nkhani ya Peyori,+ chifukwa cha fundo ya Balamu, mwakuti nthenda yakofya yikiza pa wumba wa Yehova.+17 Sono komani ŵanalume wose pakati pa ŵana ndipo mukomeso mwanakazi waliyose uyo wali kugonanapo na mwanalume.18 Kweni mungakomanga yayi ŵasungwana ŵachokoŵachoko awo ŵandagonepo na mwanalume.+19 Mukhale kuwaro kwa msasa mazuŵa 7. Waliyose uyo wakoma munthu na waliyose uyo wakhwaska munthu wakukomeka+ wajitozge+ pa zuŵa lachitatu na pa zuŵa la 7, imwe na awo mwaŵakora.20 Mujitozge ku kwananga na kuchapa malaya ghinu ghose, vinthu vyachikumba, chilichose chakupangika na weya wa mbuzi, na vyose vyakhuni.”21 Eliyazara wasembe wakaphalira ŵanalume awo ŵakaluta ku nkhondo kuti: “Yehova waphalira Mozesi dango lakuti:22 ‘Golide pera, siliva, mkuŵa, chisulo, tini, na muthovu,23 chilichose icho chikuleka kuphya pa moto, chijumphe pa moto, ndipo chiŵenge chakutozgeka. Kweniso muchitozge na maji ghakutozgera.+ Chilichose icho chikuphya pa moto chitozgeke na maji.24 Muchape malaya ghinu pa zuŵa la 7 ndipo muŵenge ŵakutowa, pamanyuma munjire mu msasa.’”+25 Yehova wakati kwa Mozesi:26 “Penda ivyo vikatoleka ku nkhondo, ŵanthu na viŵeto wuwo. Uŵe pamoza na Eliyazara wasembe na ŵalara ŵa wumba kuyana na nyumba za awiskewo.27 Ivyo mukayora muvigaŵe paŵiri, hafu mupeleke kwa awo ŵakaluta ku nkhondo kuti ŵagaŵane, hafu yinyake mupeleke ku wumba+ wose.28 Ku ŵasilikari awo ŵakaluta ku nkhondo utoreko vinyake kuŵa muthulo* kwa Yehova. Utorepo chamoyo chimoza pa vyamoyo 500 vilivyose, pa ŵanthu, ng’ombe, mbunda, na mberere.29 Pa hafu iyo yapika ku ŵasilikari, utorepo na kupeleka kwa Eliyazara wasembe kuŵa chakupeleka+ kwa Yehova.30 Pa hafu yinyake iyo yapika ku Ŵaisrayeli, utorepo chamoyo chimoza pa vyamoyo 50 vilivyose, pa ŵanthu, ng’ombe, mbunda, mberere, na pa chiŵeto chinyake chilichose. Uvipeleke ku Ŵalevi,+ awo ŵakuteŵeta pa chihema+ cha Yehova.”31 Ntheura Mozesi na Eliyazara wasembe, ŵakachita nga umo Yehova wakaphalilira Mozesi.32 Vinthu vinyake vyose ivyo ŵanalume ŵakayora ku nkhondo vikaŵa mberere zakukwana 675,000,33 ng’ombe 72,000,34 na mbunda 61,000.35 Ŵanakazi awo ŵakaŵa kuti ŵandagonepo na mwanalume+ ŵakaŵa 32,000.36 Hafu iyo yikapika ku awo ŵakaluta ku nkhondo yikaŵa mberere zakukwana 337,500.37 Mberere 675 ndizo zikapelekeka kuŵa muthulo kwa Yehova.38 Pakaŵa ng’ombe 36,000, ndipo 72 ndizo zikapelekeka kuŵa muthulo kwa Yehova.39 Pakaŵa mbunda 30,500, ndipo 61 ndizo zikapelekeka kuŵa muthulo kwa Yehova.40 Pakaŵa ŵanthu 16,000, ndipo 32 ŵakapelekeka kuŵa muthulo kwa Yehova.41 Ndipo Mozesi wakapeleka muthulo kwa Eliyazara wasembe,+ kuŵa chakupeleka kwa Yehova, nga umo Yehova wakaphalilira Mozesi.42 Hafu iyo yikapelekeka ku Ŵaisrayeli, iyo Mozesi wakawuskako ku vinthu ivyo ŵanalume ŵakiza navyo kufuma ku nkhondo,43 hafu iyi yikaŵa mberere zakukwana 337,500,44 ng’ombe zakukwana 36,000,45 mbunda zakukwana 30,500,46 na ŵanthu ŵakukwana 16,000.47 Pa hafu iyo yikapika ku Ŵaisrayeli, Mozesi wakatorapo chamoyo chimoza pa vyamoyo 50 vilivyose, pa ŵanthu na vinyama. Wakavipeleka ku Ŵalevi,+ awo ŵakuteŵeta pa chihema+ cha Yehova, nga umo Yehova wakaphalilira Mozesi.48 Penepapo ŵanalume awo ŵakimikika pa vikwi vya ŵankhondo,+ ŵalongozgi ŵa vikwi na ŵalongozgi ŵa mahandiredi, ŵakiza kwa Mozesi,49 ŵakati kwa iyo: “Ŵateŵeti ŵinu ŵapenda ŵanalume awo ŵakaluta nawo ku nkhondo, ŵeneawo ŵali pasi pithu, ndipo palije uyo wasoŵapo.+50 Ntheura waliyose wa ise wiza na icho wachisanga kuti chiŵe chakupeleka kwa Yehova, vinthu vyagolide, tumatcheni twamumalundi, makhoza, mphete zachidindo, ndeŵeleŵe, na vitoweskero vinyake kuti tijiphepiskire pamaso pa Yehova.”51 Ntheura Mozesi na Eliyazara wasembe ŵakapokelera golide kwa iwo, majuda ghose.52 Golide lose ilo ŵalongozgi ŵa vikwi na ŵalongozgi ŵa mahandiredi ŵakapeleka kwa Yehova likakwana mashekele* 16,750.53 Ŵanalume awo ŵakarwa nkhondo, waliyose wakatorapo ivyo ŵakayora ku nkhondo.54 Ntheura Mozesi na Eliyazara wasembe ŵakapokelera golide kufuma ku ŵalongozgi ŵa vikwi na ŵalongozgi ŵa mahandiredi, ŵakiza navyo mu chihema chakukumanamo kuti viŵe chikumbusko ku Ŵaisrayeli pamaso pa Yehova.


text: 24 Mu mazuŵa gha Yehoyakimu, Nebukadinezara+ themba la Babuloni wakiza kwimikana nayo, ndipo Yehoyakimu wakaŵa muteŵeti wake vyaka vitatu. Kweni wakamuzgokera na kumugalukira.2 Penepapo Yehova wakamba kumutumira magulu ghakuwukira gha Ŵakalidi,+ Ŵasiriya, Ŵamowabu, na Ŵaamoni. Wakaghatumanga kwimikana na Yuda na kumuparanya, kuyana na mazgu agho Yehova wakayowoya+ kwizira mu ŵateŵeti ŵake, zintchimi.3 Nadi, ichi chikachitikira Yuda chifukwa cha mazgu gha Yehova, ghakuti waŵawuskengepo pamaso pake+ chifukwa cha zakwananga zose izo Manase wakachita.+4 Kweniso chifukwa cha ndopa zambura mulandu izo wakathiska,+ pakuti wakazuzga Yerusalemu na ndopa zambura mulandu, ndipo Yehova wakakhumba chara kugowoka.+5 Mdauko unyake wose wa Yehoyakimu na vyose ivyo wakachita, asi vili kulembeka mu buku la mdauko wa mu nyengo za mathemba gha Yuda?+6 Paumaliro Yehoyakimu wakagona na ŵasekuru ŵake,+ ndipo mwana wake Yehoyakini wakaŵa themba mu malo ghake.7 Themba la Eguputo likafumaso chara mu charu chake, pakuti themba la Babuloni likatora vyose ivyo vikaŵa vya themba la Eguputo,+ kwambira ku Dambo la Eguputo+ m’paka ku Mlonga wa Yufurate.+8 Yehoyakini+ wakaŵa themba wali na vyaka 18 ndipo wakawusa myezi yitatu mu Yerusalemu.+ Zina la anyina likaŵa Nehushita mwana wa Elinatani wa ku Yerusalemu.9 Wakachita viheni pamaso pa Yehova, kuyana na vyose ivyo wiske wakachita.10 Pa nyengo yira, ŵateŵeti ŵa Nebukadinezara themba la Babuloni ŵakawukira Yerusalemu, ndipo msumba ukazingilizgika.+11 Nebukadinezara themba la Babuloni wakiza ku msumba uwu, apo ŵateŵeti ŵake ŵakawuzingilizga.12 Yehoyakini themba la Yuda wakafuma kuya kwa themba la Babuloni,+ pamoza na anyina, ŵateŵeti ŵake, ŵakaronga ŵake, na ŵantchito ŵake.+ Themba la Babuloni likamukora wuzga mu chaka cha 8 cha kuwusa kwa themba la Babuloni.+13 Penepapo likatorako kura usambazi wose wa nyumba ya Yehova na usambazi wa nyumba ya themba.+ Likadumura viteŵetero vyose vya golide ivyo Solomoni themba la Israyeli wakapanga mu tempile la Yehova,+ nga umo Yehova wakayowoyera.14 Likatolera ku wuzga Yerusalemu yose, ŵakaronga wose,+ vinkhara vyankhondo vyose, na nkhwantha zose za vyakuŵaja na za visulo.+ Likatolera ŵanthu 10,000 ku wuzga. Pakaŵavya uyo wakasidika padera pa ŵakavu chomene ŵa mu charu.+15 Ntheura ndimo wakatolera Yehoyakini+ kuya nayo ku wuzga ku Babuloni.+ Wakatoraso nyina wa themba, ŵawoli ŵa themba, ŵantchito ŵake, na ŵanalume ŵakumanyikwa mu charu, wakaluta nawo ku wuzga kufuma ku Yerusalemu kuya ku Babuloni.16 Themba la Babuloni likatoleraso ku wuzga ku Babuloni vinkhara vyankhondo vyose, 7,000, kweniso nkhwantha 1,000 za vyakuŵaja na za visulo, wose ŵanalume ŵankhongono na ŵakusambizgika nkhondo.17 Themba la Babuloni likaŵika Mataniya dada muchoko wa Yehoyakini+ kuŵa themba mu malo ghake. Penepapo likamusintha zina lake kuŵa Zedekiya.+18 Zedekiya wakaŵa themba wali na vyaka 21 ndipo wakawusa vyaka 11 mu Yerusalemu. Zina la anyina likaŵa Hamutali+ mwana wa Yeremiya wa ku Libuna.19 Wakachita viheni pamaso pa Yehova, kuyana na vyose ivyo Yehoyakimu wakachita.+20 Vinthu ivi vikachitika mu Yerusalemu na mu Yuda chifukwa cha ukali wa Yehova, m’paka wakaŵachimbizga pamaso pake.+ Zedekiya wakagalukira themba la Babuloni.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ŵanthu ŵapempheka kuti ŵapulikirenge (1-14)
-
Yehova wakukhumba ŵanthu ŵasopenge iyo pera (15-31)
-
Kulije Chiuta munyake padera pa Yehova (32-40)
-
Misumba yakuponerako kumafumiro gha dazi kwa Yorodani (41-43)
-
Ŵakuphalirika Dango (44-49)
4 “Sono iwe Israyeli, pulikani malango na vyeruzgo ivyo nkhumusambizgani kuti muvisungenge, mwakuti muŵe ŵamoyo,+ mukanjire na kupoka charu icho Yehova Chiuta wa ŵasekuru ŵinu wakumupani.
2 Mungasazgangako chara panji kuwuskako mazgu agho nkhumuphalirani,+ mwakuti musungenge malango gha Yehova Chiuta winu agho nkhumupani.
3 “Maso ghinu ghakawona ivyo Yehova wakachita pa nkhani ya Baala wa Peyori. Yehova Chiuta winu wakakoma na kufumiskamo mukati mwinu mwanalume waliyose uyo wakalondezga Baala wa Peyori.+
4 Kweni mose imwe mukudemelera kwa Yehova Chiuta winu, muchali ŵamoyo muhanya uno.
5 Wonani, namusambizgani malango na vyeruzgo,+ nga umo Yehova Chiuta wane waniphalilira, mwakuti mukavisungenge mu charu icho mwamupoka kuŵa chinu.
6 Muvilondezge mwakupwelelera,+ pakuti mwamuwoneka ŵavinjeru+ na ŵakupulikiska+ pamaso pa ŵanthu awo ŵamupulika vya malango ghose agha. Ndipo ŵamuyowoya kuti: ‘Ŵanthu ŵa mtundu ukuru uwu mbanthu ŵavinjeru na ŵakupulikiska nadi.’+
7 Pakuti ni mtundu ngu ukuru uwo uli na ŵachiuta pafupi nawo nga umo Yehova Chiuta withu waliri kwa ise palipose apo tikumuchema?+
8 Ndipo ni mtundu ngu ukuru uwo uli na malango na vyeruzgo ivyo ni vyaurunji nga umo liliri Dango lose ili, ilo nkhuŵika pamaso pinu muhanya uno?+
9 “Kuti waka muchenjere na kuŵa maso, muleke kuluwa vinthu ivyo maso ghinu ghawona, kuti vileke kufumamo mu mtima winu mazuŵa ghose gha umoyo winu. Musambizgeso ŵana ŵinu na ŵazukuru ŵinu.+
10 Pa zuŵa lira apo mukimilira pamaso pa Yehova Chiuta winu mu Horebu, Yehova wakati kwa ine: ‘Wunganya ŵanthu kwa ine kuti ŵapulike mazgu ghane,+ mwakuti ŵasambire kuniwopa+ mazuŵa ghose gha umoyo wawo mu charu, kweniso kuti ŵasambizge ŵana ŵawo.’+
11 “Ntheura mukiza pafupi na kwimilira musi mu phiri, ndipo phiri likagoleranga moto m’paka kuchanya nkhanira. Kukaŵa chisi, mabingu, na chidima bii.+
12 Yehova wakayowoya namwe kufuma mukati mwa moto.+ Mukapulika mazgu pera, kweni mukawona chilichose yayi,+ lizgu pera ndilo mukalipulika.+
13 Iyo wakapharazga phangano lake kwa imwe,+ ilo wakamulangurani kuti mulisungenge, Malango Khumi.+ Pamanyuma, wakaghalemba pa malibwe ghapapati ghaŵiri.+
14 Pa nyengo yira, Yehova wakaniphalira kuti nimusambizgani malango na vyeruzgo, kuti mukavisungenge mu charu icho mwamunjiramo na kuchipoka kuŵa chinu.
15 “Ntheura muchenjere chomene, chifukwa mukawona chilichose yayi pa zuŵa ilo Yehova wakayowoya namwe mu Horebu kufuma mukati mwa moto.
16 Muchenjere kuti muleke kujiparanya pakujipangira chikozgo chakuŵaja cha chinthu chilichose, kwali ntchakukozgana na mwanalume panji mwanakazi,+
17 chakukozgana na chinyama chilichose pa charu chapasi panji chiyuni chilichose icho chikuduka muchanya,+
18 nanga chingaŵa chakukozgana na chilichose icho chikukhwaŵa pasi, panji somba yiliyose ya mu maji pasi pa charu chapasi.+
19 Para mwinuskira maso ghinu kuchanya na kuwona dazi, mwezi, na nyenyezi, viwuru vyose vyakuchanya, munganyengekanga yayi kuti muvisindamire na kuviteŵetera.+ Yehova Chiuta winu wavipeleka ku ŵanthu wose awo ŵali pasi pa mtambo.
20 Kweni imwe ndimwe Yehova wakamutorani na kumuphurani mu ng’anjo yakwengeramo visulo, ku Eguputo, kuti muŵe ŵanthu ŵake na ŵake,+ nga umo muliri muhanya uno.
21 “Yehova wakanikwiyira chifukwa cha imwe,+ ndipo wakalapa kuti ine nambukenge yayi Yorodani panji kunjira mu charu chiwemi icho Yehova Chiuta winu wakumupani kuŵa chiharo chinu.+
22 Ine nifwirenge mu charu chino. Nambukenge yayi Yorodani,+ kweni imwe mwambukenge na kupoka charu chiwemi chira kuŵa chinu.
23 Muchenjere kuti muleke kuluwa phangano la Yehova Chiuta winu ilo wakachita namwe.+ Mungajipangiranga yayi chikozgo chakuŵaja, chakukozgana na chinthu chilichose icho Yehova Chiuta winu wamukanizgani.+
24 Yehova Chiuta winu ni moto wakumyangura,+ Chiuta uyo wakukhumba kuti ŵanthu ŵasopenge iyo pera.+
25 “Usange mwaŵa na ŵana na ŵazukuru, mwakhala nyengo yitali mu charu na kujiparanya pakujipangira chikozgo chakuŵaja+ cha mtundu uliwose, ndipo mwachita uheni pamaso pa Yehova Chiuta winu na kumukwiyiska,+
26 nkhuchema mtambo na charu chapasi kumukhalirani ukaboni muhanya uno kuti mwamumara mwaluŵiro kufumamo mu charu icho mwamupoka kuŵa chinu para mwambuka Yorodani. Mwamukhalamo nyengo yitali yayi, kweni mwamuparanyikirathu.+
27 Yehova wamumumbininiskirani mukati mu ŵanthu ŵa mitundu yinyake,+ ndipo ŵachoko waka ŵa imwe ndiwo ŵamukhalako+ mu vyaru ivyo Yehova wamumuchimbizgirani.
28 Kwenekura mwamuteŵetera ŵachiuta ŵakupangika na mawoko gha ŵanthu,+ ŵachiuta ŵa makuni na malibwe, awo ŵakuwona chara panji kupulika, kurya panji kunuska.
29 “Usange mwamupenja Yehova Chiuta winu kwenekura, mwamumusanga+ usange mwamumupenja na mtima winu wose kweniso na umoyo winu wose.+
30 Para mwasuzgika chomene ndipo vinthu vyose ivi vyakamuwirani mu mazuŵa ghakunthazi, mukawelere kwa Yehova Chiuta winu na kupulikira lizgu lake.+
31 Pakuti Yehova Chiuta winu ngwalusungu.+ Wamumugwenthani yayi panji kumuparanyiranithu, nesi kuluwa phangano ilo wakalapa ku ŵasekuru ŵinu.+
32 “Sono fumbani vya mazuŵa ghakale pambere imwe mundaŵeko, kwambira mu nyengo iyo Chiuta wakalengera munthu pa charu chapasi. Fumbilirani kufuma ku chigoti chimoza cha mtambo m’paka ku chigoti chinyake. Kasi chinthu chinyake chikuru ntheura chili kuchitikapo panji chinthu chinyake nga ni ichi chili kupulikikwapo nakale?+
33 Kasi ŵaliko ŵanthu ŵanyake awo ŵali kupulikapo lizgu la Chiuta likuyowoya nawo kufuma mukati mu moto nga umo imwe mukapulikira, kweni muchali ŵamoyo?+
34 Panji kasi Chiuta wakayezgapo kujitolera mtundu mukati mwa mtundu unyake kwizira mu vyeruzgo, vimanyikwiro, minthondwe,+ nkhondo,+ woko lankhongono+ na woko lakunyoloskeka, kweniso milimo yakofya,+ nga umo Yehova Chiuta winu wakachitira na imwe mu Eguputo pamaso pinu?
35 Imwe muli kulongoreka vinthu ivi mwakuti mumanyenge kuti Yehova ndiyo ni Chiuta waunenesko.+ Kulije munyake padera pa iyo.+
36 Wakakhumba kuti mupulike lizgu lake kufuma kuchanya kuti wamusambizgani. Wakamulongorani moto wake ukuru pa charu chapasi, mukapulika mazgu ghake kufuma mukati mwa moto.+
37 “Pakuti wakaŵatemwa ŵasekuru ŵinu na kusora mphapu yawo pamanyuma pawo,+ lekani muchali ŵamoyo ndipo mukafuma pamaso pake mu Eguputo na nkhongono zake zikuru.
38 Wakachimbizga panthazi pinu mitundu yikuru na yankhongono kuluska imwe. Wakamunjizgani mu charu chawo na kumupani kuŵa chiharo chinu, nga umo viliri muhanya uno.+
39 Ntheura, manyani muhanya uno na kuchiŵika mu mtima winu, kuti Yehova ndiyo ni Chiuta waunenesko mu mtambo kuchanya na charu chapasi kusi.+ Kulije munyake.+
40 Musungenge malango na malanguro ghake agho nkhumupani muhanya uno, mwakuti vinthu vimwenderani makora imwe na ŵana ŵinu pamanyuma zinu. Kweniso kuti mukakhale nyengo yitali mu charu icho Yehova Chiuta winu wakumupani.”+
41 Penepapo Mozesi wakapatura misumba yitatu ku chigaŵa cha kumafumiro gha dazi kwa Yorodani.+
42 Usange munthu wakoma munyake mwangozi kwambura kumutinkha,+ wachimbilirenge ku umoza wa misumba iyi na kuŵa wamoyo.+
43 Misumba iyi ni Bezere,+ mu mapopa gha pachanya pa mapiri kuŵa msumba wa Ŵarubeni, Ramoti+ mu Giliyadi kuŵa wa Ŵagadi, na Golani+ mu Bashani kuŵa wa Ŵamanase.+
44 Ili ni Dango+ ilo Mozesi wakaŵika pamaso pa Ŵaisrayeli.
45 Ivi ni vikumbusko, malango, na vyeruzgo ivyo Mozesi wakapeleka ku Ŵaisrayeli ŵakati ŵafuma mu Eguputo.+
46 Wakavipelekera mu chigaŵa cha Yorodani mu dambo ilo likuthyana na Beti-peyori+ mu charu cha Sihoni themba la Ŵaamori, uyo wakakhalanga ku Heshiboni,+ mweneuyo Mozesi na Ŵaisrayeli ŵakamuthereska ŵakati ŵafuma mu Eguputo.+
47 Ŵakapoka charu chake na charu cha Ogi+ themba la Bashani, mathemba ghaŵiri gha Ŵaamori agho ghakaŵa mu chigaŵa cha kumafumiro gha dazi kwa Yorodani.
48 Ŵakapoka kwambira ku Aroyeri,+ mumphepete mwa Dambo la Arinoni, m’paka ku Phiri la Siyoni, ndiko kuti, Heremoni,+
49 na Araba yose mu chigaŵa cha kumafumiro gha dazi kwa Yorodani, m’paka ku Nyanja ya Araba, musi mwa vikhizga vya Pisiga.+
Tumizgani
Tumizgani
Dotoronome 4
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=4&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D4%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 16 Mu chaka cha 36 cha kuwusa kwa Asa, Basha+ themba la Israyeli wakakwera kwimikana na Yuda na kwamba kuzenga* Rama,+ kuti paŵavye waliyose wakufuma panji kunjira kwa Asa themba la Yuda.+2 Penepapo Asa wakafumiska siliva na golide mu vyakusungiramo usambazi wa nyumba ya Yehova+ na nyumba ya themba, wakavituma kwa Beni-hadadi themba la Siriya,+ uyo wakakhalanga mu Damaseko. Wakati:3 “Pali phangano pakati pa iwe na ine, na pakati pa adada na awuso. Nakutumira siliva na golide. Zanga, uswe phangano lako na Basha themba la Israyeli, kuti wafumeko kwa ine.”4 Beni-hadadi wakapulikira Themba Asa, wakatuma ŵalongozgi ŵa ŵankhondo ŵake kuwukira misumba ya Israyeli, ndipo ŵakathereska Iyoni,+ Dani,+ Abelu-mayimu, na malo ghose ghakusungamo vinthu mu misumba ya Nafutali.+5 Basha wakati wapulika, nyengo yeneyiyo wakaleka kuzenga* Rama, wakajowora mulimo wake.6 Themba Asa likatora Yuda yose, ŵakayegha malibwe gha ku Rama+ na mathabwa ghake, ivyo Basha wakazengeranga,+ ndipo wakazengera* Geba+ na Mizipa.+7 Pa nyengo yira, Hanani+ muwoni wakiza kwa Asa themba la Yuda wakati: “Pakuti wagomezga* themba la Siriya ndipo ukagomezga* Yehova Chiuta wako chara, ŵankhondo ŵa themba la Siriya ŵafwanthamuka mu woko lako.+8 Asi ŵankhondo ŵa Ŵaetiyopiya na Ŵalibiya ŵakaŵa ŵanandi chomene, pamoza na magileta ghanandi na ŵapamahachi? Kweni chifukwa chakuti ukagomezga Yehova, wakaŵapeleka mu woko lako.+9 Pakuti maso gha Yehova ghakulaŵiska uku na uku mu charu chose+ kuti walongore nkhongono* zake pa awo mitima yawo njakufikapo* kwa iyo.+ Apa wachita uchindere. Kwamba sono kuŵenge nkhondo kwimikana nawe.”+10 Kweni Asa wakakwiya chomene na muwoni yura, wakamuŵika mu gadi,* chifukwa wakakwiyiskika nayo pa nkhani iyi. Pa nyengo yeneyira Asa wakamba kuchitira nkhaza ŵanthu ŵanyake.11 Mdauko wa Asa, kwamba pakwamba m’paka paumaliro, uli kulembeka mu Buku la Mathemba gha Yuda na Israyeli.+12 Mu chaka cha 39 cha kuwusa kwake, Asa wakakoleka na nthenda ya malundi, ndipo wakalwara chomene. Nanga mpha ulwari wake, wakalazga kwa Yehova chara, kweni ku ng’anga.13 Asa wakagona na ŵasekuru ŵake.+ Wakafwa mu chaka cha 41 cha kuwusa kwake.14 Ŵakamusunga mu dindi lakutowa chomene ilo wakajijimira yekha mu Msumba wa Davide.+ Ŵakamugoneka pa bedi ilo ŵakaŵikapo mafuta ghanandi gha basamu na mafuta ghakusazgako vinthu vyakupambanapambana.+ Kweniso ŵakamupembera chimoto chikuru pa nyifwa yake.*


text:
Kasi Mukumanya?
Kasi ŵazga ŵakakhalanga wuli ku Roma?
Mu muwuso wa Ŵaroma, mukaŵa ŵazga ŵanandi. Ŵazga aŵa ŵakaŵatoranga ku nkhondo panji kuŵatora mwakucita kwiba. Awo ŵakoleka, ŵakaŵaguliskanga ndipo kanandi ŵakawelerangaso kwawo yayi mpaka nyifwa.
Ŵazga ŵanandi ŵakagwiranga nchito mu migodi umoyo wawo wose. Kweni awo ŵakagwiranga nchito mu minda na panyumba, vikaŵangako makora. Ŵazga ŵakacicizgikangaso kuvwara kacisulo mu singo. Pa kacisulo aka pakaŵa mazgu ghakuti uyo wasanga muzga uyu wakucimbira ndipo wamuwezgera kwa mweneko wazamupika njombe. Ŵazga awo ŵakacimbiranga kaŵirikaŵiri, ŵakaŵamatanga cilembo ici F pa cisko. Cilembo ici cikimiranga uyo wakucimbira wuzga.
Buku la Filemone likulongosora kuti Paulosi wakaphalira Onesimo uyo wakacimbira ku wuzga kuti wawelere kwa bwana wake Filemone. Nangauli Filemone wakaŵa mwanangwa kumulanga Onesimo pakuti wakacimbira, kweni Paulosi wakamupempha Filemone kuti ‘wamupokelere makora,’ cifukwa ca citemwa kweniso pakuŵa mubwezi.—Filemone 10, 11, 15-18.
Cifukwa wuli msumba wa Fonike ukamanyikwanga comene na dayi muchesamu?
Tawuni ya Fonike iyo pasono ni Lebanoni, yikamanyikwanga na dayi muchesamu wa ku Ture. Themba Solomoni likatozga tempile na “thonje lichesamu” ilo wakadayanga ni munthu munyake waluso wa ku Ture.—2 Midauko 2:13, 14.
Dayi muchesamu wa ku Ture wakaŵanga wakudura comene, cifukwa nchito yikaŵangapo kuti ŵapange dayi uyu. Cakwamba, ŵalovi ŵakasoranga nkhonyo * zinandi za mu nyanja. Para ŵasora nkhonyo 12,000, ŵakapanganga dayi wa cakuvwara cimoza. Caciŵiri, ŵakawuskangako vikonkhonimba vyake mwakuti ŵatore makora dayi. Awo ŵakapanganga dayi ŵakazithiranga mcere nkhonyo izi ndipo ŵakaziŵikanga pa zuŵa panji pa mphepo mazuŵa ghatatu. Kufuma apo, ŵakabwatuskanga nkhonyo izi kwa mazuŵa ghanandi.
Nangauli ŵanthu ŵanyake ŵakapoka caru ici, kweni ŵanthu ŵa ku Fonike ŵakalutilira kupanga na kuguliska dayi muchesamu uyu. Mumphepete mwa Nyanja ya Meditereniyani kweniso kumanjiliro gha dazi kwa Spain kuli kusangika vinthu vyakulongora kuti ŵakapanganga dayi.
^ ndime 8 Vikonkhonimba vya nkhonyo izi vikaŵanga vitali masentimita 5 panji 8.


text:
CHIGAŴA 6
Kukhozgera Ufumu—Kuzenga Malo Ghakusoperapo na Kovwira pa Suzgo
TIYELEZGERE kuti mukunjira mu Nyumba yinu ya Ufumu, kweni mukuwona nga ndiyo cha. Kwamba kale, yikumukondweskani nyumba iyi. Nakuti panji mukakondwa kuzengako. Kweni sono mwakondwa chomene chifukwa pa malo agha, ŵabali ŵinu ŵakupokelerapo wovwiri. Chimphepo na maji ghakututuka vyananga vinthu mu chigaŵa chinu. Ntheura Komiti ya Munthavi yanozga vyakuti awo ŵakhwaskika na suzgo iyi ŵapokere chakurya, vyakuvwara, maji, na vinyake. Katundu waŵikika makora mu Nyumba ya Ufumu. Ŵabali na ŵadumbu ŵakunjira na kupokera wovwiri uwu. Ŵanyake masozi ghakuthika chifukwa cha chimwemwe.
Yesu wakati chimanyikwiro chikuru cha ŵanthu ŵake ntchitemwa. (Yoh. 13:34, 35) Mu chigaŵa ichi tiwonenge umo Ŵakaboni ŵa Yehova ŵakulongolera chitemwa para ŵakuzenga malo ghakusoperapo na kovwira ŵanyawo pa suzgo. Chitemwa ichi mbukaboni wakuti Yesu wakuwusa.


text:
CIGAŴA 8
Para Mwasangana na Suzgo
“Mukusekelera comene . . . , nangauli pasono nchakwenelera kuti mucite citima nyengo yicoko waka na viyezgo ivi na ivi.”—1 Petrosi 1:6
Nanga mungayezgayezga kuti muŵe ŵakukondwa mu mbumba yinu, mungasangana na vinthu vyamabuci ivyo vingamupokani cimwemwe. (Mupharazgi 9:11) Ciuta wakutovwira pasuzgo. Usange mulondezgenge fundo za mu Baibolo izo zili pasi apa, imwe na mbumba yinu muzizipizgenge suzgo lililose, nanga lingaŵa likuru.
1 GOMEZGANI YEHOVA
BAIBOLO LIKUTI: ‘Muthulirani vyenjezgo vinu vyose, cifukwa wakumupwelelerani.’ (1 Petrosi 5:7) Kumbukani kuti ni Ciuta yayi uyo wakumuyezgani. (Yakobe 1:13) Para mukuŵa nayo pafupi, wamovwiraninge. (Yesaya 41:10) “Pungulirani pamaso pake mitima yinu.”—Salmo 62:8.
Kweniso, mungapembuzgika usange mukuŵazga na kusambira Baibolo zuŵa lililose. Para mucitenge nthena, muzamuwona umo Yehova ‘wakutisanguluskira mu suzgo yithu yose.’ (2 Ŵakorinte 1:3, 4; Ŵaroma 15:4) Ciuta wakulayizga kuti wamupaninge ‘mtende [wake] uwo ukuluska ghanoghano lililose.’—Ŵafilipi 4:6, 7, 13.
IVYO MUNGACITA:
Lombani Yehova kuti mtima uzike kweniso kuti mughanaghane makora
Pa ivyo mukukhumba kucita sankhanipo ico nchiwemi comene
2 JIPWELELERANI PAMOZA NA MBUMBA YINU
BAIBOLO LIKUTI: “Mtima wa wavinjeru ukupokelera mahara, ndipo khutu la wamahara likupenja umanyi.” (Zintharika 18:15) Yowoyani na ŵamumbumba yinu kuti mumanye umo vinthu viliri. Manyani ico waliyose mu mbumba yinu wakukhumba. Yowoyani nawo. Tegherezgani para ŵakuyowoya.—Zintharika 20:5.
Wuli usange mubali winu wafwa? Kucita soni yayi kulira panji kuyowoya umo mukujipulikira. Kumbukani kuti nanga ni “Yesu wakathiska masozi.” (Yohane 11:35; Mupharazgi 3:4) Mugonenge na kupumura mwakukwana. (Mupharazgi 4:6, NW) Ivi vingamovwirani kuti muzizipizge.
IVYO MUNGACITA:
Mudumbiskanenge na mbumba yinu nyengo zose, para kwacitika suzgo pera yayi. Para mucitenge nthena, ŵamumbumba yinu ŵazamufwatuka kuyowoya namwe para mwasangana na suzgo.
Mungafumba awo ŵali kukumanapo na suzgo lakuyana waka
3 PEMPHANI WOVWIRI
BAIBOLO LIKUTI: “Mwanase wakutemwa nyengo zose, ndipo mwanamunyako wakubabiwira kovwira mu suzgo.” (Zintharika 17:17) Ŵanthu ŵangakhumba kumovwirani, kweni ŵangamanya yayi ivyo ŵangacita. Ŵaphalirani ivyo mukukhumba. (Zintharika 12:25) Kweniso pemphani wovwiri wauzimu ku awo ŵakulimanya makora Baibolo. Ulongozgi wa mu Baibolo uwo ŵamupaninge umovwiraninge.—Yakobe 5:14.
Musangenge wovwiri para mukucezga na ŵanthu awo ŵali na cipulikano mwa Ciuta ndiposo ŵakugomezga ivyo wali kulayizga. Kweniso mupembuzgikenge usange mukukhwimiska awo ŵakusuzgika. Ŵaphaliraniko vya Yehova na ivyo wali kulayizga. Nyengo zose movwirenge awo mbakusoŵerwa, ndipo mungajipaturanga yayi ku ŵanthu awo ŵakumutemwani.—Zintharika 18:1; 1 Ŵakorinte 15:58.
IVYO MUNGACITA:
Phalirani mubwezi winu wapamtima kuti ŵamovwirani
Yowoyani ivyo mukukhumba
Manyani Vinandi
Chifukwa Wuli Chiuta Walekelera Uheni na Suzgo?
Kasi uheni ukamba wuli? Chifukwa wuli Chiuta wakuwuwona waka m’paka sono?